**ПРОТОКОЛ ОТ ДВАДЕСЕТ И ОСМОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 14 декември 2017 година, начало 09:00 часа**

От общо 51 общински съветници присъстваха всички. Заседанието бе открито и ръководено от чл.-кор. проф. Христо Белоев.

**Чл.-кор. проф. Хр. Белоев:** Така, проверка на кворума. Регистрирали са се 42 общински съветници, имаме необходимия кворум и може да започнем. Първо, предоставям думата на Асен Станчев, председател на Общинската избирателна комисия.

**Г-н А. Станчев:** Уважаеми общински съветници, на 28.11.2017 г. почина общинския съветник Валери Игнатов Матеев, поради което в изпълнение на законовите правомощия на Общинската избирателна комисия със свое Решение №311/07.12.2017 г. бяха прекратени неговите правомощия и беше избран следващия от листата на местната коалиция Патриотите – ВМРО, а именно Траян Тихомиров Тотев. Моля, г-н Тотев да заповяда.Моля, да повтаряте след мен. „Заклевам се в името на Република България да спазвам Конституцията и законите на страната, и във всичките си действия да се ръководя от интересите на гражданите от Община Русе и да работя за тяхното благоденствие. Заклех се.“

Господин Тотев положи клетва и подписа клетвена декларация.

**Чл.-кор. проф. Хр. Белоев:** Така, докато се подпише и седне колегата, на председателски съвет уточнихме по предложение на д-р Константинова от предходното заседание, ще има списъци, които вие видяхте вече в началото, ако някой е пропуснал да се подпише и в края на заседанието също ще се подписваме, като ще помоля да не се връщат устройствата до приключване на сесията. Преминаваме към обсъждане на дневния ред. Имаме постъпили предложения за извънредни точки, които ще ги подложа на гласуване, тъй като не са обсъждани на председателски съвет. Едната е Промяна в предмета на дейност на Център за подкрепа на личностното развитие – Център за ученическо техническо и научно творчество – Русе. Има ли някакви предложения или възражения за включването на тази точка? Да … (коментар от зала не се чува) Да, значи ние тука кратка консултация проведохме, разбира се веднага ще уважим, но тъй като започна с флашмоба, трябваше в началото да бъде това, а така тръгна и сценария, предлагам с едноминутно мълчание да почетем паметта на нашия колега. Да, благодаря. По точката, която предложихме за Център за ученическо техническо и научно творчество, има ли някакви предложения? В дневният ред ще влезе след 25 точка, преди питанията. Така, гласуваме дали да се включи тази точка в дневния ред като 26-та.

**КВОРУМ – 48. С 48 гласа „за”, 0 „против” и 0 „въздържали се” се прие.**

**Чл.-кор. проф. Хр. Белоев:** ( коментар от зала не се чува) Разменили сте си устройствата, добре. Тихомире, Тихомир Георгиев, ти гласува ли? (коментар от зала не се чува) Понеже размениха устройства да прегласуваме дневния ред. Наново гласуваме дневния ред. Така, стартирано е.

**КВОРУМ – 44. С 44 гласа „за”, 0 „против” и 0 „въздържали се” се прие предложението.**

**Чл.-кор. проф. Хр. Белоев:** Също извънредна точка, предложение от Иво Пазарджиев, председател на групата общински съветници на Патриоти – ВМРО – Глас народен за промяна в състава на постоянните и специализирани комисии към Общинския съвет. Това е логично, тъй като нов колега имаме, подлагам на гласуване включването на точката.

**КВОРУМ – 46. С 46 гласа „за”, 0 „против” и 0 „въздържали се” се прие предложението.**

**Чл.-кор. проф. Хр. Белоев:** Като 27-ма точка ще бъде включена. Постъпило е заявление от Мариян Димитров, което не е обсъждано на председателски съвет, той беше проведен не в петък, а по-рано, затова ще подложа на гласуване дали да бъде включено в дневния ред изказване от Мариян Димитров. Подлагам на гласуване. Моля? (коментар от зала не се чува) Това е като последна точка от дневния ред, като последна точка от дневния ред. (коментар от зала не се чува) Не, не извън точка от дневния ред, като питане е. Прегласуваме, включете наново, като последна точка.

**КВОРУМ – 50. С 37 гласа „за”, 6 „против” и 7 „въздържали се” се прие предложението.**

**Чл.-кор. проф. Хр. Белоев:** Включва се като последна точка в дневния ред. Така, като цяло ще гласуваме дневния ред. Гласуваме.

**КВОРУМ – 51. С 51 гласа „за”, 0 „против” и 0 „въздържали се” така се прие следния**

**ДНЕВЕН РЕД**

1. К.Л. 682 Годишен отчет за втората година от изпълнението на Програмата за управление на Община Русе за мандат 2015-2019 г.
2. К.Л. 691 Одобряване на Актуализиран документ за изпълнение на Общинския план за развитие на община Русе за периода 2017-2020 г.
3. Определяне на концесионер по процедура за предоставяне на концесия за услуга на обект Пристанище за обществен транспорт с регионално значение Пристис – обект – публична общинска собственост
4. К.Л. 696 Промяна в съвета на директорите на „Общински транспорт Русе“ АД и „Общински транспорт Русе 1“ ЕАД
5. К.Л. 684 Решение за приватизация чрез търг на самостоятелен обект в сграда – търговски обект – магазин със застроена площ от 74 кв. м., състоящ се от търговска зала и склад, и маза с площ 34 кв. м., с административен адрес ул. „Николаевска“ 54, гр. Русе, съгласно АОС №7132/14.01.2014 г.
6. К.Л. 687 Предоставяне безвъзмездно за управление на недвижим имот – публична общинска собственост, намиращ се в гр. Русе, по ул. „Плиска“03, бл. „Орфей“, вх. В, на Основно училище „Отец Паисий“ гр. Русе
7. К.Л. 689 Отдаване под наем на обособена част от имот – публична общинска собственост, предоставен за управление на ОУ „Васил Априлов“, гр. Русе, бул. „Липник“№78
8. К.Л. 690 Провеждане на публичен търг с явно наддаване за отдаване под наем за срок от пет години на самостоятелен обект в сграда – публична общинска собственост, с административен адрес: гр. Русе, ул. „Константин Иречек“№16, ет. 1 като заведение за обществено хранене с продажба на алкохол
9. К.Л. 693 Приемане на годишен план за ползване на дървесина в горски територии-общинска собственост за 2018 година
10. К.Л. 694 Отдаване под наем на горски територии, собственост на Община Русе, като специализирана фуражна база за изхранване на дивеча, в полза на ТП „Държавно горско стопанство - Сеслав“ – гр. Кубрат
11. К.Л. 701 Корекция на бюджета на Община Русе за 2017 г.
12. К.Л. 679 Приемане на Наредба за изменение и допълнение на Наредба №16
13. К.Л. 680 Приемане на Наредба за изменение и допълнение на Наредба №16 на Общински съвет – Русе за определянето и администрирането на местните такси, цени на услуги и права на територията на Община Русе
14. К.Л. 685 Проект за 58. МФ „Мартенски музикални дни“ през 2018 г.
15. К.Л .686 Програма за развитие на читалищната дейност в Община Русе през 2018
16. К.Л. 699 Приемане на Общинска стратегия за личностно развитие на децата и учениците на територията на Община Русе (2017-2019)
17. К.Л. 697 Приемане План за действие на Община Русе /2018-2020 г./, в изпълнение на Областната стратегия за интегриране на българските граждани от ромски произход и други граждани в уязвимо социално положение, живеещи в сходна на ромите ситуация /2013-2020/ - област Русе
18. К.Л. 698 Приемане на Програма на Община Русе по изпълнение на Националната стратегия за образователна интеграция на деца и ученици от етническите малцинства (2015-2020 г.)
19. К.Л. 695 Кандидатстване по Проект "Красива България", Кампания 2018
20. К.Л. 681 Даване на съгласие за издаване на запис на заповед, без протест и разноски в полза на МРРБ, Управляващ орган на Оперативна програма „Региони в растеж“ – Главна дирекция „Стратегическо планиране и програми за регионално развитие“ по проект „Ремонт, прилагане на мерки за енергийна ефективност и мерки, съгласно Наредба №4 за достъпна среда на Комплекс за социални услуги за деца и семейства
21. К.Л. 700 Премахване на сгради общинска собственост с идентификатори 63427.2.5735.1 и 63427.2.5735.2 по КК на гр. Русе, намиращи се в поземлен имот с административен адрес: гр. Русе, бул. „Придунавски“, бивша Гребна база
22. К.Л. 688 Даване на разрешение за изработване на проект за подробен устройствен план – план за застрояване за поземлен имот с идентификатор 63427.227.1 по кадастралната карта и кадастралните регистри на гр. Русе, находящ се в местност Над линията
23. К.Л. 683 Изменение на Програма „Асистирана репродукция“ на Община Русе, приета с Решение №1255 по протокол №44/11.12.2014 г., допълнена с Решение №1274 по протокол №45/22.01.2015 г., изменена и допълнена с Решение №138 по протокол №6/25.02.2016 г., изменена с Решение №204 по протокол №8/21.04.2016 г. на Общински съвет – Русе
24. К.Л. 692 Създаване на временна комисия
25. Приемане план за заседанията на ОбС – Русе за първото тримесечие на 2018 г.
26. Промяна в предмета на дейност на Центъра за подкрепа на личностното развитие – Център за ученическо техническо и научно творчество – Русе
27. Промяна в състава на постоянните и специализираните комисии към Общински съвет - Русе
28. Питания на общински съветници
29. Питане на Мариян Димитров вх. № 865/06.12.2017 г.

**1 Точка**

**Годишен отчет за втората година от изпълнението на Програмата за управление на Община Русе за мандат 2015-2019 г.**

**Чл.-кор. проф. Хр. Белоев:** Господин Карапчански, заповядайте.

**Д-р Стр. Карапчански:** Уважаеми г-н Председател, уважаеми госпожи и господа общински съветници, в изпълнение ангажиментите на администрацията по чл. 44, ал. 5 от ЗМСМА, представяме на вашето внимание за одобрение отчета на кмета на Община Русе – господин Пламен Стоилов за втората година от мандата. Той беше представен на вниманието и на медиите, и на гражданите, точно на датата, на която започна третата година от мандата, беше представен и по комисии, така че се надяваме да получим подкрепа.

**Чл.-кор. проф. Хр. Белоев:** Благодаря. По отчетът, изказвания или въпроси? Не виждам. Минаваме към точка 2.

**2 Точка**

**Одобряване на Актуализиран документ за изпълнение на Общинския план за развитие на община Русе за периода 2017-2020 г.**

**Чл.-кор. проф. Хр. Белоев:** Господин Карапчански.

**Д-р Стр. Карапчански:** Точка 2-ра е свързана от една страна със задължението по чл. 35 от Правилника за прилагане на Закона за регионалното развитие в средата на периода 2014-2020 година да запознаем общинския съвет с междинната оценка за напредъка в изпълнението. Това се случи през месец юли, на 20 юли, на сесията на общинския съвет беше приета междинната оценка, беше възложена актуализация на Общинския план за развитие. Използвам възможността специално да благодаря на г-жа Росица Георгиева, на проф. Велизар Павлов, на г-н Пламен Рашев за активното им участие при прецизиране на текстовете, при някои формулировки бяха изгладени, някои технически грешки бяха отстранени. Всичко, което сме получили като обратна връзка се постарахме да бъде отразено във финалния текст. Естествено той е качен на сайта, към момента като проект, ако го приемете в края на деня ще бъде качен и във финалния си вид, вече като актуализиран документ.

**Чл.-кор. проф. Хр. Белоев:** Благодаря. По актуализирания документ за изпълнение на Общинския план за развитие? Моля? Иво Пазарджиев.

**Г-н Иво Пазарджиев**: Уважаеми господин Председател, уважаеми господин Кмете, уважаеми колеги общински съветници, откакто сме станали общински съветници, считам че това е най-лошия материал, който сме получавали, най-зле подготвения. С чудовищният обем от 217 страници, който всички общински съветници трябваше да изчетат, освен да ходят на работа и нали това не им е основна дейност като да бъдат общински съветници, трябваше да го изчетат, както и отчета на кмета, който беше над 100 страници, това се прави умишлено, за да не ги прочетем и да гласуваме формално. На моменти чак имах усещането, че общинска администрация иска да ни пробва дали си четем материалите или гласуваме така между другото. В по-голямата си част този отчет, този план за развитие за 7-годишен период е на практика само констатации. Планът е накрая в стратегическата част, където са едни пожелания, но няма реален план. Това, което за съжаление много куца в този отчет и по никакъв начин няма да го подкрепим в този вид е наистина няма план за реални действия, има констатация. Например – „Стоматологичната помощ се извършва в Центъра за дентална медицина.“, нищо повече, нямаме план примерно ще бъде ли разкрит спешен кабинет, което го говорим многократно тука в Стоматологията. Спортни обекти, само ще нахвърлям няколко пункта, от там нататък ние с колегите си го разделихме тоя материал и всеки от нас го е чел много внимателно и други ще вземат отношение от нашата група. Спортни обекти, изключително, всъщност самия план е изключително неактуален, на моменти се говори за 2007-ма, за 2008-а година, във времето тоя план само е допълван, отделни абзаци са допълвани, може би през 2019-та година той ще стигне 300 страници по тоя начин, ако се продължава. Спортни обекти, констатация кои са спортните обекти в град Русе, за да ви докажа колко е неактуален плана, проверете няма ги тенис-кортовете в Парка на Възрожденците, които са нови. Господин Карапчански току-що каза, че е качен на сайта този …, общинския план за развитие. Моля Ви, да проверите до коя страница е качен на сайта, проверете си малко интернет страницата. По отношение на велоалеите, констатация колко километра велоалеи има в Русе? Никакъв план, отново никакви намерения за увеличаване на веломрежата. Да, има констатация, че с решение на Общинския съвет още предния мандат е взето решение да бъде изградена извънградска велоалея до Николово, тук такова решение има, но никакъв план кога то ще бъде осъществено. Всъщност имаме и неизпълнение на решенията на общинския съвет. Изоставени автомобили, болна тема, за която имам и днеска отново питане. Констатация, за изоставените автомобили има сключен договор с еди коя си рециклираща фирма. Никакъв план за действие, никакъв план за подобряване на тази дейност. Приключвам, колегите също ще вземат отношение, няма да го подкрепим в тоя вид материала.

**Чл.-кор. проф. Хр. Белоев:** Благодаря. Там дадоха знак, Велизар Павлов ли? Заповядайте.

**Проф. Вел. Павлов:** Благодаря, господин Председател, уважаеми господин Кмет, уважаеми колеги, наистина този документ е от изключителна важност, тъй като, първо той не може да бъде променян често, сега сме точно в такава ситуация, когато можем да го актуализираме, но има ограничения и той не може да бъде променян, има срокове и изисквания. В този план е много важно да бъдат дефинирани важните проблеми пред Община Русе и да бъдат набелязани мерки и възможности за тяхното решаване. Аз, например не се плаша от неговия обем, по-скоро, ако има някакви пропуски е важно той да бъде допълнен. Сега на мен ми направи впечатление, за всички е добре известно, че обществения градски транспорт в Русе е един от най-сериозните проблеми. За огромно съжаление в аналитичната част, ситуационната част този проблем въобще не е дефиниран. Сега, има светлина в тази посока, в специфичните мерки са дадени 2 мерки: едната е свързана с актуализация на схемата на градския транспорт, а другата мярка е свързана с модернизация и подновяване на автопарка на масовия градски транспорт. Има една индикативна стойност от 10 000 000 лв., което е така добра стъпка, само че мое мнение е, че значи първо там има една допусната грешка с ЕГГЕД, мисля че тя ще бъде отстранена. На мястото на ЕГГЕД трябва да бъде записано „Общински транспорт Русе“ АД. Огромният ангажимент на общината в тази посока е ясен, никой друг частен оператор не може да свърши нашата работа и масовия градски транспорт е социална функция, изцяло е ангажимент на общините навсякъде в България и по света. Аз имам едно предложение към плана и то е свързано със специфична цел 2.4.3. Насърчаване на професионалния спорт да се добави ремонт и модернизация на лекоатлетическата писта в СК „Ялта“ с индикативна стойност 100 000 лв., тази стойност съм я съгласувал с ОП „Спортни имоти“. Пистата, откакто съществува, може би 50 години не е правен никакъв ремонт, за всеки, който е бил там знае в какво състояние е. Включването на такива обекти е важно, тъй като то дава възможност за търсене на външни, външно финансиране. Благодаря ви.

**Чл.-кор. проф. Хр. Белоев:** Благодаря. Други? Да, заповядайте, Владо Владов. Да, благодаря.

**Г-н Вл. Владов:** Уважаеми господин Кмете, уважаеми господин Председател, уважаеми колеги, в последната таблица, която е в материала виждам едни неща, които бих искал да ми се разяснят. Основен ремонт на ОУ „Иван Вазов“ с прилежащото му дворно пространство, с внедрени мерки за енергийна ефективност, програмен периода 2019-2020 – 2 750 000. Основен ремонт ОУ „Отец Паисий“ прилежащото дворно пространство, същия период – 3 200 000. В един момент има един дубъл със същото основание в програмен период 2017-2020, като за „Иван Вазов“ той е 2 192 000, а за „Отец Паисий“ е 2 338 000. Тука въпросът ми е, по-скоро притеснението, ако се спечелят двете програми, два ремонта на едно и също нещо ли ще правим или има някаква грешка? Благодаря.

**Чл.-кор. проф. Хр. Белоев:** Други? Събина Павлова.

**Г-жа С. Павлова:** Аз се извинявам, че сега ми дават думата, трябваше по-скоро като реплика на г-н Пазарджиев да стана. Явно г-н Пазарджиев е изостанал с информацията си, спешен кабинет към Денталния център работи още след избора на новия управител, от лятото. Той работи в събота, в неделя до обяд, осигуряването на дейността се осъществява на доброволен принцип от лекарите, които работят в Денталния център. Така, че моля да излизате по-подготвени.

**Чл.-кор. проф. Хр. Белоев:** Реплика. Това реплика ли беше? Аз като изказване … (коментар от зала не се чува) Да. Заповядайте, реплика.

**Г-н Иво Пазарджиев /реплика/:** Госпожо Павлова, много се радвам, че наистина е разкрит такъв спешен кабинет. Не можете Вие да ми давате оценка кога съм подготвен и кога не, след като в материала го няма, в момента го коментираме тоя материал. В материалът тази информация липсва. Ето, именно тоя материал наистина е стар, наистина не е актуализиран, самата Вие го доказахте в момента. Материалът в повечето части касае време, когато кмет на Русе е бил Божидар Йотов, даже той трябваше да го докладва според мене.

**Чл.-кор. проф. Хр. Белоев:** Да, благодаря. Моля за тишина. Доктор Ангелов.

**Д-р Севд. Ангелов**: Уважаеми господин Председател, уважаеми господин Кмете, уважаеми колеги, искам да обърна внимание само …

**Чл.-кор. проф. Хр. Белоев:** Моля за тишина в залата.

**Д-р Севд. Ангелов:** … някои моменти, които са в обект здравеопазване. Значи, тук, мисля че някои неща трябва да се изчистят, тъй като са останали от старата програма. Не виждам за актуалния документ от 2017-2020 защо трябва да фигурира текста – Реализиране на проект обновяване и оборудване на Комплексен онкологичен център, програмата 2007-2013, завършен 2014-та, излиза извън този период. Необходимо отделяне на повече средства за първична извънболнична медицинска помощ и профилактична дейност, не знам как трябва да стане това нещо по линия на общината. Има един абзац, който е свързан с медицински специалисти, обслужвани децата в детски градини, това също не намерих отговор, в момента явно един медицински специалист се грижи за два пъти повече деца. Как ще направим, така че да влезе в норматива да обслужва 60 деца, тъй като тоя тип кадри са абсолютно дефицитни. И стигам до края, Община Русе ежегодно сключва договори за изпълнение и извършване медицински прегледи и лечение на деца с гръбначни изкривявания от 1 до 4 клас, два пъти годишно се правели тези прегледи. Моят въпрос е, аз и миналата година така като гледахме бюджета го коментирах, дали този скрининг обхваща всички деца? Има смисъл, ако всички деца се включат в тоя скрининг. Ако преглеждаме 5 училища никакъв смисъл няма. Другото, което ми е забележка, че два пъти годишно също не е необходимо да се прави, тъй като това е проблем, който не прогресира с такава скорост и един път годишно е съвсем достатъчно. Благодаря.

**Чл.-кор. проф. Хр. Белоев:** Благодаря. Пламен Рашев.

**Г-н Пл. Рашев:** Докато се изредят колегите, малко разнообразие да направим. Материалът наистина е изключително важен, той не случайно беше отложен от предната сесия и не случайно е 6 месеца възможност да се актуализира. Мен ми направи лошо впечатление, че по комисии не беше добре представен. Това, че нали предложенията по комисии ще влязат е добре, но би било още по-добре сутринта като влезеш в сайта на общината тези промени, които са били на комисии да бъдат направени, това аз не го забелязах. Което прави впечатление за мене специално, че има някои грешни изводи по същество, защото динамиката на общественото развитие е доста голяма. На страница 136 е написано – „ … Равнището на безработица в Община Русе се покачва значително.“ Само преди по-малко от месец, най-голямата работодателска организация беше в Русе, бизнеса констатира, че няма работна ръка, не само квалифицирана, няма и не квалифицирана работна ръка. Това не може да съответства на този извод, който е направен, а това е от съществено значение. Друго, което прави впечатление, че основния проблем, вибриращия проблем на русенци е екологичния, въздуха. В този материал са направени изводи, които са свързани с увеличаващия се брой на МПС на човек от населението, както за шума става дума, така и за вредните емисии, включително за ФПЧ-ци. Точно това, че се увеличават моторните превозни средства на човек от населението в Русе не е достатъчно коментирано как ще излезем от тази ситуация, за да намалим вредното влияние на увеличаващи се МПС в град Русе и то в посока на шум и на ФПЧ-ци. Да не говорим, че там, за ТЕЦ-а специално не е коментирано, защото някои от източниците за обгазяване, а именно ТЕЦ-а с изгарянето на биомаса. Друго, което е от значение според мене е, че в икономическата част и тази, която е свързана с чуждестранните инвестиции не е дадена информация за 2016 година, както за БВП от индустрията, така и за чуждестранните инвестиции в периода до 2016-та, до края на 2016-та. И един въпрос накрая, какво се има предвид под изграждане на център за компетентности и научно-технологично развитие, където общината с частни партньори и Русенски университет ще направи такъв център с финансиране 5 000 000 лв.? Благодаря.

**Чл.-кор. проф. Хр. Белоев:** Благодаря. Други? Нина Крушева.

**Г-жа Н. Крушева:** Уважаеми господин Председател, уважаеми г-н Стоилов, колеги, аз също бих искала да взема отношение, касаещо икономическата част на плана, тъй като аз като човек, който излиза от бизнеса се интересувам от това какви насоки общината ще предприеме за следващия период от 3 години, които остават до отчетния програмен период 2014-2020. Четейки внимателно вашия отчет намирам една много хубава за мен графика, която показва заетостта в общината като периода, който е взет е 2007-2015. Можем много добре да видим как в 2007 имаме една почти нулева безработица, която към 2011 се покачва на едни огромни нива, но към настоящия момент ние имаме нулева безработица при мъжете и много минимална при жените. Това е графика, която е взета от вашия отчет, но кореспонденция с тази прекрасна направена схема за отчета на безработицата по никакъв начин не кореспондира с анализа на икономическата дейност и с вземане на мерки на това какво трябва да се направи, за да имаме развитие на общината. Вие говорите за привличане на чужди инвеститори за увеличаване на заетите във вече направените инвестиции, но за мен въпроса е как това ще се случи, след като ние нямаме никакви мерки да насърчаваме увеличение на населението в работоспособна възраст, както и в квалификацията на тези хора. За мен остава отворен въпроса за бъдещето на икономическата дейност на общината. Няма нито едно изречение, което да дава някакви насоки. Благодаря ви.

**Чл.-кор. проф. Хр. Белоев:** Благодаря. Други? Не виждам. Господин Карапчански.

**Д-р Стр. Карапчански:** Уважаеми г-н Председател, госпожи и господа, аз благодаря за обективния интерес към темата и така за множеството изказвания. Естествено по всяка една от темите имам готовност да взема отношение и ще го направя, позволете ми, обаче да започна с обезпокоеното си от това, че доста малка част от темите, които току-що бяха повдигнати изобщо бяха тематизирани на комисиите. Знаете, че в рамките на комисиите, особено когато става дума за текстове, които следва да бъдат прецизирани, добавени, да се отстранят технически грешки, това е целта на комисиите, затова има експерти от администрацията. И общо взето и двете технически грешки, които бяха повдигнати аз съм изненадан, че във всичките изказвания основния акцент беше върху 2 грешки, които в 203 страници текст са допуснати, което лично за мене е изненадващо отношение, но в крайна сметка, ако всичките тия предложения бяха част от дискусиите по комисиите, вероятно щяхме да имаме готовност да ги имплементираме в текста. До каква степен те изобщо, обаче следва да бъдат взети под внимание предлагам тема по тема да ги коментираме. На първо място ще започна с това, което проф. Павлов предложи. Естествено предложението е резонно, конкретно, обосновано, с финансова стойност, така че едно към едно го приемаме и го добавя към стратегическа цел 2.4.3., имаме го в писмен вид. Мисля, че всъщност това е рационалния и работещия модел. От там нататък позволете ми да продължа с един коментар по отношение на изказването на г-н Пазарджиев. Не знам дали 203 страници текст са много или малко, чак да се налага и разпределение между групата, да се анализира, вероятно това е методологията, която сте избрали. От изказванията ви, обаче оставам с впечатление, че вие най-важната част от тия 203 страници не сте прочели, а именно Стратегията за действие. Тоест, ако сте чели преди това методологията на Регионалното министерство как се разработват общински планове за развитие, би следвало да ви стане ясно, а тука и в материала за ваше улеснение сме посочили, че той съдържа: аналитична част, програма за изпълнение, предпоставки за разработване, индикатори, система за периодично събиране и анализиране на информации, индикативна финансова таблица. Тази индикативна финансова таблица съдържа 277 конкретни мерки, проекти, финансово остойностени, с много конкретни времеви графици за изпълнение. Препратка към изказването на д-р Ангелов, да, действително в текста и на стратегията, и на плана за действие съществуват 2007-2013. Логично е да съществуват, тъй като тези проекти са финансирани в рамките на програмния период 2007-2013, за него се прилага правилото N+2, тоест, че пари по този програмен период могат да се харчат 2 години след изтичането му, тоест 2015. 2015 година попада в обхвата на действие на Общинския план за развитие 2014-2020, затова е логично да ги отразим и да ги остойностим, така или иначе те са завършили 2015-та и попадат в обхвата на действието и естествено, че щом сме ги изпълнили, щом те са били отчетени, верифицирани, възстановени разходи, няма как да не бъдат остойностени тука. Продължавам по отношение на г-н Пазарджиев, качен е току-що проверих, в своята цялост 203 страници на сайта на общината, няма нищо липсващо, може да го проверите има wi-fi в залата, може на момента да го проверите. Отделно от това, що се отнася до общите формулировки, това е Общински план за развитие, на базата на Общинския план за развитие всеки ресор, на базата на всяка една секторна политика приема свои специфични секторни стратегии. Това, което казахте по отношение на ФПЧ-ци и въздуха, това са 2 секторни стратегии в ресор екология, където г-жа Кръстева и нейния екип в хода на последните 15 месеца поеха две секторни стратегии, всичките една по една качени на сайта на общината, раздел Община Русе, подраздел Стратегии, планове и т.н. Скоба отварям, Община Русе за втори пореден път преди около 2 месеца получи етикета за Иновации и добро управление, именно въз основа на високата прозрачност на всички планове и стратегически документи, за това, че те своевременно се качват на сайта на общината, както на ниво проект, така и на ниво финално звучене. Така, че абсолютно не приемаме коментари и критика за непрозрачност, точно обратното даже моята критика към колегите, които подготвят сайта е, че прекалено много информация има и вероятно ще предприемем реформа в тая посока. По отношение на питането на г-н Владов, да това една от двете технически грешки, които са допуснати в тия 203 страници, просто 2 пъти са цитирани стойностите за училище „Иван Вазов“ и „Отец Паисий“, може би по-важното послание тука е, че те фигурират в инвестиционната програма на общината, в рамките на ОП „Региони в растеж“. След като успешно приключим актуалните си проекти за модернизация на образователна инфраструктура бихме имали достъп, ако останат неусвоени средства по оперативната програма имаме пълна проектна готовност, издадени разрешения за строеж на двата обекта, имаме пълна проектна готовност да пристъпим към тяхното модернизиране още до 2020 година, затова сме ги заложили. По отношение на питането на д-р Ангелов, относно скрининга, профилактични скрининг за деца, консултирах се с г-жа Личева, да всички деца от 1 до 4 клас са обхванати. Необходимостта да бъде 2 пъти в годината е свързано с това, че щом веднъж те са припознати като рискова група, предприемат се специфични мерки за рехабилитация и необходимостта от втори скрининг след приключване на тези специфични мерки е с цел да се установи до каква степен те са били ефективни, до каква степен децата има необходимост да продължат да бъдат обект на тази програма. По отношение на г-н Рашев, да действително има една техническа, втора техническа грешка в тези 203 страници за безработицата. Вие на комисиите повдигнахте темата, колегите на мига я отстраниха, така че бъдете спокоен. Аз затова Ви благодарих в самото начало за това, че действително има хора, които от А до Я са прочели текста и това ни окуражава, че всъщност тия материали, които подготвяме достигат до правилните адресати. По отношение на статистиката за ПЧИ, за БВП ние работим с база НСИ, както знаете. В НСИ има един времеви лаг, тоест някои данни изостават и сме ползвали най-актуалните към момента. Имаме готовност, тъй като това е динамичен документ в движение и в индикаторите, така или иначе следим ПЧИ, БВП и т.н., така че те подлежат на ежегодно обновяване. По отношение на центъра за компетентност аз съм изненадан от този въпрос, тъй като точно преди 1 година, декември 2016 година общинския съвет даде съгласие общинска администрация да подкрепи университета, заедно с един консорциум от партньори от частния бизнес със силен интерес в специализация в IT сектора да кандидатстваме за европейско финансиране за изграждане на Център за компетенции по IT. Отделно от това знаете, че Фондация „Русе-град на свободния дух“ за 2-ра поредна година администрира кампанията „Знание и растеж“, където IT развитието е приоритетно, така че определено имаме много ясна визия как това да продължи не само до 2020, а и до 2027, тъй като следващия програмен период на Европа ще се занимава приоритетно с тези теми. И на последно място по отношение на питането на г-жа Крушева – „Как …?“ беше Вашия въпрос, отговора е чрез съответните мерки. Тези мерки са тези 277, една екселска таблица, накрая на документа. Обърнете внимание на цялата специфична цел №1, всичките тези посочени в специфична цел №1 мерки, отговарят на Вашия въпрос. Така, че молбата ми е, първо, когато се правят някакви изказвания, нека те да бъдат прагматични, нека те да бъдат рационални, ние сме изключително диалогичен екип, имаме готовност, когато влезе конкретно предложение да бъде взето под внимание. Но изказвания от това, че през декември месец, когато е последния шанс Общинския план за развитие да бъде актуализиран, той няма да бъде подкрепен, заради 2 технически грешки, за мене това е дълбоко безотговорно и несъстоятелно. Благодаря ви.

**Чл.-кор. проф. Хр. Белоев:** Благодаря. Други? Реплика, Иво Пазарджиев.

**Г-н Иво Пазарджиев /реплика/:** Господин Карапчански, постоянните комисии не са място, където общинските съветници да се вживяват в коректори на Вашия нескопосан материал. Който общински съветник прецени, където иска ще се изказва. Не сте Вие човека, който да казва кой, кога да говори. И аз съм убеден, че и Вие не сте го чел този материал, защото, доколкото Ви познавам, ако го бяхте прочел щяхте да намерите грешките му и нямаше да има чак толкова много технически грешки. Нищо не казахте, нали, направихте едно дълго изказване, общо взето лишено от съдържание. Нищо не казахте по отношение на това, че има изключително остаряла информация, от 2007, от 2008 година. И завършвам репликата с това, че забавлявах се, когато общо взето Вие учехте доц. Севдалин Ангелов, доцент по ортопедия колко често се правят профилактични прегледи. Благодаря.

**Чл.-кор. проф. Хр. Белоев:** Благодаря. Други? Севдалин Ангелов.

**Д-р Севд. Ангелов:** Извинявам се, само 2 изречения. По отношение на гръбначните изкривявания казвам, че за 6 месеца развитие не може да има. Тъй, че това на 6 месеца да видиш пак едно дете, ще констатираш същия ефект. По-важно е да се проследят в годините, защото в периода на активен растеж нещата се влошават, ако има такова заболяване, гръбначно изкривяване. Тъй, че това 6-те месеца, мисля че не актуално.

**Чл.-кор. проф. Хр. Белоев:** Благодаря. Други? Така, проекта за решение – одобрява документа, актуализиран документ за изпълнение на Общинския план за развитие на Община Русе, с добавката в него по точка 2.4.3., която беше направена от Велизар Павлов. Гласуваме точката.

**КВОРУМ – 48. С 41 гласа „за”, 5 „против” и 2 „въздържали се” така се прие**

**РЕШЕНИЕ № 706**

На основание чл. 21, ал. 1, т. 12 и ал. 2 от Закона за местното самоуправление и местната администрация и чл. 38, ал. 3 от Правилника за прилагане на Закона за регионалното развитие, Общинският съвет реши:

1. Одобрява документа "Актуализиран документ за изпълнението на Общинския план за развитие на Община Русе за периода 2017-2020 г.".

**3 Точка**

**Определяне на концесионер по процедура за предоставяне на концесия за услуга на обект Пристанище за обществен транспорт с регионално значение Пристис – обект – публична общинска собственост**

**Чл.-кор. проф. Хр. Белоев:** Госпожа Шилкова, заповядайте.

**Г-жа Д. Шилкова:** Уважаеми общински съветници, приключваме процедурата за концесия на Пристанище „Пристис“. В срокът е подадена оферта от „Порт Пристис“ ООД, която отговаря на всички изисквания. Предлагаме ви да определите Порт Пристис“ ООД за концесионер на Пристанище за обществен транспорт с регионално значение „Пристис“ град Русе. Условията на концесията са подробно изброени в проекта за решение, поддържам предложението.

**Чл.-кор. проф. Хр. Белоев:** Благодаря. Въпроси и изказвания по точката? Да, д-р Константинова.

**Д-р Т. Константинова:** Благодаря, господин Председател. Уважаеми господин Кмете, колеги, имам въпроси по точки от решението и естествено, че искам да ги изясня, затова го задавам. Първото е във връзка с точка 2.3., където пише график за реализиране на инвестиционната програма за целия срок на концесията, закупуване на 11 броя понтони за оборудване, на 7 от корабните места, през първата инвестиционна година на концесията. След, което веднага следва изречение – „Доставка, монтаж и/или основни ремонти на понтони с преходни мостове и т.н. за срок на изпълнение 12 месеца“. Искам да попитам, има ли разлика и преповтарят ли се новите, за възложени нови за закупуване 11 броя и тези и/или, първият ми въпрос е този. Следва изготвяне на генерален план на пристанището със срок на изпълнение 36 месеца от момента на влизане в сила на договора за концесия, бих искала да получа отговор като човек, който не разбира достатъчно от тази материя, какво означава генерален план и от кого ще се извърши? Накрая има един абзац – „ Доставка, монтаж и оборудване на понтони с преходен мост, на корабно място №8 – плаващ басейн и тъй като това е в раздела срок, срокове посочени, срок на изпълнение 24 месеца, но не по-късно от края на 5-тата инвестиционна година“. Искам да питам тука някаква грешка техническа ли има отново, тъй като посочения срок е 24 месеца, а следва, но не по-късно от края на 5-тата година, 24 месеца не са 5 години. Възстановяване на дълбочините пред корабните места в зоната на оперативната акватория, предвидено през 19-та година от концесията и следва срок на изпълнение 12 месеца. И последно, как е изчислен, на базата на какво коефициента, на базата, на който е изчислено променливо годишно концесионно плащане и т.н., да не чета целия текст. Благодаря ви.

**Чл.-кор. проф. Хр. Белоев:** Благодаря. Други изказвания? Госпожа Шилкова. (коментар от зала не се чува) Банчева, да. Заповядайте, г-жа Банчева.

**Г-жа А. Банчева:** Уважаеми общински съветници, ще отговарям по реда на зададените въпроси. Първият беше уточняване относно точка 2.3., графика за реализиране инвестиционната програма. Така, в условията, които бяха зададени още при откриване на процедурата, изискванията към офертите, които се подават задължително още през първата година изисквахме да има минимум 30% закупени собствени понтони от кандидата за концесионер. В случаят виждате, посочено е, че те са много повече от 30, те са 63,6% от корабните места, които ще бъдат оборудвани със собствени понтони, в случая 11 понтона. Уточнявам, че имаме 11 корабни места, разположени в територията на пристанище „Пристис“. На тези 11 корабни места, обаче могат да бъдат привързани и са, не по един, а по няколко понтона. Така, че броя на понтоните няма съответствие с броя на корабните места, това искам да уточня. Така, какво означава срок на изпълнение 12 месеца. Аз вече уточних, че задължението за тази инвестиция започва да тече от влизане в сила на договора и тя е за 1-та година, тоест 12 месеца. По отношение изготвянето на генералния план, смятам че г-н Наков по-късно ще уточни след мене това. Следващият въпрос беше относно доставката и монтажа, и оборудването на понтони с преходен мост на корабно място №8. Не знам дали си спомняте, процедурата по започване на подготвителни действия за пристанище „Пристис“ беше изменена и допълнена след това с изискването ни да бъде така, възстановена атракцията в Русе, тъй наречения Плаващ басейн. Така и подходящото място за Плаващ басейн е уточнено да бъде на корабно място №8. Искането ни беше това да се случи най-късно до края на 5-тата концесионна година, което е изпълнено в офертата на концесионера, но самия, самата процедура по проучване, доставка, монтаж трае до 2 години, затова е написано срок за изпълнение 24 месеца на самата процедура по доставката и монтажа. Всичко това може да се случи в рамките на …, от 1-та до 5-тата, но не по-късно, какво неточно има в това? Обясних, още веднъж, ако трябва.

**Чл.-кор. проф. Хр. Белоев:** Не влизайте в диалогов режим. Отговорът приключи ли или има още?

**Г-жа А. Банчева:** По тази точка отговорът е този. Самият … Значи, това с условията, които във офертата си е дал самия кандидат-концесионер и ние сме длъжни да опишем в условията на концесията точно неговите предложения. Той самият беше длъжен да разработи линеен график на изпълнения на инвестициите си и това е направил. Казал е, че му трябват 2 години за изпълнение на тази точка, но тя ще се изпълни до 5-тата година. Следващият … (коментар от зала не се чува) За басейна говорим, да. Относно следващият въпрос, какво означава възстановяване на дълбочините пред корабните места в зоната на оперативната акватория, предвидено през 19-тата година от концесията, със срок на изпълнение 12 месеца. Обяснението е абсолютно аналогично на това, което казах преди малко. Той е заложил, естествено, че това се изисква от технологичните дейности по поддържане на акваторията пред всяко корабно място, периодично да се възстановяват тези дълбочини, технически, технологични изисквания налагат това да става през такъв период, затова концесионера е заложил това да стане през 19-тата година от концесията и да трае не повече от 12 месеца. И последният въпрос беше свързан с как бил определен коефициента за определяне размера на променливото годишно концесионно плащане, ами това е един от критериите, който беше определен още в процедурата и в решението за откриване на процедура за предоставяне на концесия, този коефициент да бъде не по-малък от 0,5. В случаят предложението на концесионера отговаря и надвишава минимално изискуемия коефициент, който ние сме заложили. Това е обяснението.

**Чл.-кор. проф. Хр. Белоев:** Да, благодаря. Господин Наков.

**Г-н Дим. Наков:** Благодаря, господин Председателю. Искам само да внеса малко яснота по отношение на генералния план и …

**Чл.-кор. проф. Хр. Белоев:** Моля за тишина.

**Г-н Дим. Наков:** … по отношение на генералния план и частта от него, която касае парцеларния план. Генералният план на пристанище Русе, досега такъв план не е изработван, той ще бъде изработен, във връзка с наредбата, която е приета през 2014 г. Наредба №10 за обхвата и съдържанието, изработването, одобряването, изменението на генералните планове на пристанищата за обществен транспорт и който се явява устройствена основа за изграждането и развитието, в това число и разширяването на пристанищата. С него се определя акваторията на всяко едно пристанище, както подхода и акостирането до всяко едно корабно място. Това е един задължителен атрибут и се явява основание за продължаване и нашия проект, който е по INTERREG – 5А – България – Румъния 2014-2020 и касае пряко рехабилитацията на кейовата стена на Русе, пристанище Русе – център с рехабилитация на 3 корабни места. Спомняте си, че преди една, предната сесия вие гласувахте да се отстъпи безвъзмездно правото на строеж от страна на държавата върху изграждането и рехабилитацията на кейовата стена, другото основание, за да се получи това съгласуване от Министерството на транспорта е да има изработен ген. план. В тази връзка ние вече сме говорили с концесионерите да бъдат готови с подписване на договора, да си изпълнят веднага ангажимента за изработването и представянето на ген. плана, което пък пряко влияе върху сроковете за изпълнение на нашия проект по трансгранично сътрудничество. Благодаря ви.

**Чл.-кор. проф. Хр. Белоев:** Благодаря. Да, Теодора Константинова.

**Д-р Т. Константинова:** Много благодаря и на г-н Наков, и на г-жа Банчева за отговора. Уважаеми колеги, като общински съветник имам право да задавам въпроси. Може би имам професионална деформация, от това, че мисля, че умея да говоря с пациентите си, че винаги им обяснявам търпеливо, че разговарям и никога нямам и следа на отегчение след като трябва нещо да обясня на човек, който абсолютно никак не разбира от моята професия. И се надявам никой да не ми се сърди в този момент нито присъстващите в залата, нито тези, които отговориха, с които сме в чудесни отношения. Тука, чух моят съученик и приятел г-н Григоров, който каза – „Е, твойта приятелка …“, защото с г-жа Банчева сме от детската градина приятелки, нищо лично, просто аз съм човек, който обича, когато гласува да знае за какво и защо. А не съм длъжна като медик подробности да знам по отношение примерно на концесионни договори. Благодаря на отговарящите. Извинявайте, че ви загубих време. Благодаря.

**Чл.-кор. проф. Хр. Белоев:** Благодаря. Други? Няма, гласуваме точката.

**КВОРУМ – 50. С 49 гласа „за”, 0 „против” и 1 „въздържали се” така се прие**

**РЕШЕНИЕ № 707**

На основание чл. 21, ал. 2, във връзка с чл.21, ал.1, т.8 от ЗМСМА; чл.58, ал.1 и ал.2, т.1, чл. 59, ал. 1 и ал.4 от Закона за концесиите(ЗК) и чл.87-89 от Правилника за прилагане на ЗК, Решение № 556, прието с Протокол №23/22.06.2017 г. на Общински съвет Русе за откриване на процедура за предоставяне на концесия за услуга на обект Пристанище за обществен транспорт с регионално значение Пристис – обект – публична общинска собственост, Общинският съвет реши:

1.Определя „Порт Пристис“ ООД гр.Русе, ЕИК 201270673 за концесионер на Пристанище за обществен транспорт с регионално значение „Пристис“ гр.Русе.

2. Определя условия на концесията, както следва:

2.1. Размер на фиксираната част на годишните концесионни плащания 48 900(четиридесет и осем хиляди и деветстотин) лв. без ДДС.

2.2. Инвестиционна програма, включваща инвестиции за целия срок на концесията в размер на 3 140 000 (три милиона сто и четиридесет хиляди) лв. без ДДС.

2.3. График за реализиране на инвестиционната програма за целия срок на концесията:

* Закупуване на 11 броя понтони за оборудване на седем (63,6%) от корабните места(к.м.) през първата инвестиционна година на концесията. Доставка, монтаж и/или основни ремонти на понтони с преходни мостове за оборудване на к.м., със срок на изпълнение 12 месеца;
* Изготвяне на генерален план на пристанището със срок на изпълнение 36 месеца от момента на влизане в сила на договора за концесия;
* Рехабилитация на кейови стени, открити площи, тротоари, пътища, ел. мрежи, външно осветление, водопровод и канализация, и др. съоръжения. Срок на изпълнение - периодично в рамките на 2- 6 месеца;
* Нови ДМА, свързани с дейността - офис оборудване и техника, програмни продукти, сертифициране по ISO, система за охрана и видео наблюдение, локална мрежа за мониторинг и отчитане - корабопосещение, обработка на пътници, движението на доставки и оборудване - локална за к.м. Срок на изпълнение - периодично в рамките на 2-6 месеца;
* Доставка, монтаж и оборудване на понтони с преходен мост на к.м.№ 8 - плаващ басейн. Срок на изпълнение - 24 месеца, но не по късно от края на 5-та инвестиционна година;
* Възстановяване на дълбочините пред корабните места в зоната на оперативната акватория, предвидено през 19 - та година от концесията. Срок на изпълнение - 12 месеца;

2.4. Размер на променливото годишно концесионно плащане равен на нарастването на годишния товарооборот спрямо определения за базисен товарооборот (35 920 условни транспортни единици) умножен по коефициент 0.55 (нула цяло и петдесет и пет) лв. без ДДС.

2.5. План за финансиране; Производствена програма; Програма за оперативна дейност и поддържане; Организационно-управленски план и Програма за безопасност и сигурност се изпълняват съгласно офертата на концесионера – неразделна част от концесионния договор.

2.6. Всички останали условия, определени с Решение № 556, прието с Протокол №23/22.06.2017 г. на Общински съвет Русе за откриване на процедура за предоставяне на концесия.

3. Определя срок за сключване на концесионния договор до един месец от влизане в сила на решението за определяне на концесионер, при условията на чл.62 от ЗК.

4. Възлага на Кмета на Община Русе:

4.1. Да сключи концесионен договор с определения за концесионер по т.1 и да представлява концедента по него, с изключение на прекратяването му.

4.2. Да организира контрола по изпълнението на концесионния договор.

5. Решението подлежи на обжалване само от заинтересован участник по чл.83, ал.2 от ЗК в 10-дневен срок от уведомяването му за това решение.

**4 Точка**

**Промяна в съвета на директорите на „Общински транспорт Русе“ АД и „Общински транспорт Русе 1“ ЕАД**

**Чл.-кор. проф. Хр. Белоев:** Господин Станчев.

**Г-н А. Станчев:** Уважаеми общински съветници, във връзка с подадена оставка от члена на съвета на директорите Светлин Абаджиев като такъв в Съвета на директорите на „Общински транспорт Русе 1“ ЕАД и „Общински транспорт Русе“ АД беше сезиран съвета на директорите, тъй като и двете търговски дружества имат трима членове на съвета на директорите, съгласно техния устав и подаването на оставка налага избирането на нов такъв. Съгласно Наредба 9 на ОбС-Русе в правомощията на Общинския съвет е освобождаването на член на съвета на директорите и избирането на нов член на съвета, а съгласно Търговския закон в „Общински транспорт Русе“ АД това е вменено в правомощията на общото събрание на дружеството, което налага от своя страна да бъдат упълномощени представителите, както на Община Русе, така и на „Общински транспорт Русе“ ЕАД, които са акционери в дружество за това как да гласуват. Видно от приложените към материала неприсъствени решения на съвета на директорите и поканите за свикване на Общо събрание, съвета на директорите предлага за нов член да бъде избран Александър Георгиев Георгиев. Приложена е автобиография, от която се вижда неговия опит като ръководител и предложението на Община Русе е да подкрепим предложението на съвета на директорите.

**Чл.-кор. проф. Хр. Белоев:** Благодаря. Изказвания? Иво Пазарджиев.

**Г-н Иво Пазарджиев:** Уважаеми колеги, за нас, тъй като оставката на г-н Абаджиев не е приложена към материала и за нас не е ясно какъв е мотива му да напусне. Така, че предлагаме да не го освобождаваме от отговорност, а нека това да се случи с приемането на годишния финансов отчет, което ще направим догодина. Нека да видим тогава какво е състоянието на дружеството към края на 2017 година, тъй като това към момента не е ясно за нас. Дали този човек напуска, защото нещо работата в дружеството не върви или има някакви лични причини? Така, че няма според нас, няма защо да бързаме с освобождаването от отговорност.

**Чл.-кор. проф. Хр. Белоев:** Господин кмета.

**Г-н Пл. Стоилов:** Аз ще отговоря на г-н Пазарджиев на въпроса. Да, действително не е посочено това. Причината за оставката, смятам че Абаджиев няма да ми се разсърди, че ще я кажа е, че самия той не смята, че би могъл да изведе това предприятие на положителен баланс. И поради тая причина, човек, който смята, че това предприятие ще върви само на загуба и само на дотиране, няма как да бъде управител. Това е основната причина. Той си остава на позицията, на която преди е бил, като един прекрасен специалист, а съвета на директорите предлага един млад мениджър, който от 2 месеца работи там и искам да ви кажа, че 1-я месец има 20, втори колко имаме на плюс, Емилия? (коментар от зала не се чува) 30, така че оказва се, че може и на плюс да бъде това предприятие. Смятам, че няма основание да не освободим Абаджиев от отговорност по простата причина, че в процеса на покупко-продажба на предприятието ние сме изцяло наясно с неговото финансово състояние. Използвам случая да ви информираме, че сме в една …, уточняване на една процедура, която на по-късни сесии, Соня Станчева работи там, заедно с нейния правен екип, ще предложим на общинския съвет няколко решения, които са свързани с предполагам това, което има предвид Иво Пазарджиев, че е възможно да има някакви подводни камъни в цялата тая процедура. Имаме механизми, с които да …, разбира се ще ги предложим на общинския съвет, който е принципал, с които да предложим една трансформация, която ще гарантира това, че това дружество няма да бъде някакъв длъжник в един определен момент и да бъдем изненадани от някакви искания, които досега нямаме никакви данни за такива. Но консултацията, която получават юристите и дават е, че ние сме длъжни да направим няколко крачки, които, когато сме готови ще бъдат предложени на вниманието на общинския съвет за решение. Така, че аз ви предлагам все пак да освободим Абаджиев.

**Чл.-кор. проф. Хр. Белоев:** Да, благодаря. Пазарджиев.

**Г-н Иво Пазарджиев:** Аз благодаря на г-н Стоилов за отговора, наистина беше добре, че направи тия уточнения. Нищо лично към г-н Абаджиев, нито пък …, дори подкрепяме Вашето предложение за новия човек, когото предлагате. Но тъй като ние като общински съветници, Вие със сигурност сте наясно, щото оперативно се занимавате с това дружество, ние, обаче не сме наясно каква е ситуацията в момента на дружеството. Наистина не виждам пречка да го освободим от отговорност, нека да го освободим от длъжност това предлагам в момента, но нека да го освободим от отговорност догодина. Ние можем да приемем годишния финансов отчет, както се казва още януари месец, няма проблем, няма пречки за това.

**Чл.-кор. проф. Хр. Белоев:** Да.

**Г-н Пл. Стоилов:** Аз искам само пак да напомня на всички, уважаеми общински съветници, че информацията в Община Русе е абсолютно достъпна за всеки един от тях и това, което представлява интерес за всеки общински съветник може да бъде получено в пълен обем. Иначе нямам нищо против това, което говори Пазарджиев, просто нека да …, да не стане така след 1 година просто да пропуснем процедурно някои неща, но затова пък си има юристи, тъй че … Соня, има ли проблем с предложението? (коментар от зала не се чува) Добре, ами приемаме го това предложение, така че догодина като приемем отчета го освобождаваме от отговорност.

**Чл.-кор. проф. Хр. Белоев:** Значи, предложението е освобождаване от длъжност на Светлин Абаджиев като член на съвета на директорите, считано от 10 януари 2018-та. (коментар от зала не се чува) Това приема се? (коментар от зала не се чува) Да. (коментар от зала не се чува) Господин Станчев, приема ли се това предложение, което направи …? (коментар от зала не се чува) В проекта за решение, това, което предлагаш писменото или корекция нова правим? (коментар от зала не се чува) Отпада текста „ … и освобождава от отговорност“. Приема ли се това, г-н Станчев? (коментар от зала не се чува) Да, благодаря. Други изказвания? С корекция в текста, която беше направена „ … и освобождава от отговорност“ да отпадне гласуваме решенията по точката.

**КВОРУМ – 49. С 49 гласа „за”, 0 „против” и 0 „въздържали се” така се прие**

**РЕШЕНИЕ № 708**

На основание чл.21, ал.1, т. 9 от ЗМСМА, във връзка с чл. 137, ал. 6, чл. 219, ал. 2 и чл. 226 от ТЗ, чл. 221, т. 4 от ТЗ и чл. 8, ал. 2, т. 1 и 2 и чл. 13, т. 4 от Наредба № 9 за реда и условията за упражняване правата на Община Русе върху общинската част от капитала на търговските дружества, Общински съвет – Русе реши:

I. Упълномощава и възлага на представителите на Общински транспорт Русе 1 ЕАД в общото събрание на акционерите на „ОБЩИНСКИ ТРАНСПОРТ РУСЕ“ АД, на предстоящото заседание на общото събрание на акционерите на дружеството да гласуват „За“ по следните въпроси:

1. Освобождаване от длъжност на Светлин Веселинов Абаджиев като член на съвета на директорите, считано от 10.01.2018 г.

1. Избор на нов член на съвета на директорите.

II. Възлага на представителите на Община Русе в общото събрание на акционерите на „ОБЩИНСКИ ТРАНСПОРТ РУСЕ“ АД, на предстоящото заседание на общото събрание на акционерите на дружеството да гласуват „за“

1. Освобождаване от длъжност на Светлин Веселинов Абаджиев - член на съвета на директорите, считано от 10.01.2018 г.

2. Предложат и гласуват за член на съвета на директорите на дружеството Александър Георгиев Георгиев.

III. Освобождава от длъжност Светлин Веселинов Абаджиев като член на съвета на директорите, считано от 10.01.2018 г. и избира Александър Георгиев Георгиев за член на Съвета на директорите на „Общински транспорт Русе 1“ ЕАД.

**Чл.-кор. проф. Хр. Белоев:** Да, да представим новия управител, само името да не объркам, г-н Георгиев, Александър Георгиев. Съвсем накратко, няколко думи, заповядайте.

**Г-н Ал. Георгиев:** Здравейте на всички. Уважаеми г-н Председател, господин Кмет и уважаеми общински съветници, казвам се Александър Георгиев, на 39 г., имам опит във финансовата сфера повече от 14 години. Близо 4 години бях директор на Общинска банка в град Русе. Моята цел е да подсигуря бъдещето на електротранспорта в Русе и да го развием.

**Чл.-кор. проф. Хр. Белоев:** Благодаря. Да пожелаем успех. Благодаря.

**5 Точка**

**Решение за приватизация чрез търг на самостоятелен обект в сграда – търговски обект – магазин със застроена площ от 74 кв. м., състоящ се от търговска зала и склад, и маза с площ 34 кв. м., с административен адрес ул. „Николаевска“ 54, гр. Русе, съгласно АОС №7132/14.01.2014 г.**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Уважаеми общински съветници, подробно разгледахме това предложение в комисия приватизация. Проектът за решение, който ви предлагаме сега е с параметрите, които са одобрени на тази комисия. Става въпрос за магазин 74 кв.м. и маза с площ от 34 кв.м. по ул. „Николаевска“ 54. Основните елементи на предложението са начална тръжна цена 67 000 лв., стъпка за наддаване 6 000 лв. и депозит за участие 5 000 лв. Поддържам предложението.

**Чл.-кор. проф. Хр. Белоев:** Благодаря. Изказвания и въпрос? Не виждам, гласуваме точката.

**КВОРУМ – 49. С 49 гласа „за”, 0 „против” и 0 „въздържали се” така се прие**

**РЕШЕНИЕ № 709**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6; чл. 4, ал. 4; чл. 31, ал. 1 и чл. 32, ал. 3, т. 1 ЗПСК и чл. 5, 6 ал.1 и 9 от Наредба за търговете и конкурсите, Общинският съвет реши:

1. Да се извърши продажба чрез публичен търг с явно наддаване на самостоятелен обект в сграда, представляващ търговски обект – магазин със застроена площ от 74 кв.м., с идентификатор 63427.2.2959.1.2, състоящ се от търговска зала и склад, и маза с площ 34 кв.м. и 63,20 % идеални части от общите части на сградата, предмет на АОС №7132/14.01.2014г.

2. Утвърждава тръжната документация /Приложение 4/ при следните условия:

* 1. Начална тръжна цена – 67 000 лв.
  2. Стъпка на наддаване – 6 000 лв.
  3. Депозит за участие в търга – 5 000 лв., който се внася в срок до 17 работни дни от датата на обнародване на решението в „Държавен вестник” чрез превод по банкова сметка, посочена в тръжната документация.
  4. Начин на плащане – предложената цена от купувача се заплаща изцяло до деня на подписване на договора за продажба.

Тръжната документация се закупува в центъра за административни услуги и информация на Община Русе, сектор „Търговия, транспорт и обществени поръчки”, пл. Свобода 6. Цената на тръжната документация е 250 лв. и се заплаща в офиса на „ТБ Инвестбанк” АД клон Русе, по сметка: BG96IORT73798400080000, банков код/BIC: IORTBGSF, вид плащане: 447000 “ИНВЕСТБАНК”АД, клон РУСЕ в центъра за административни услуги и информация.

1. Срок за закупуване на тръжна документация – до 15 работни дни, считано от датата на обнародване на решението в „Държавен вестник”.
2. Срок за подаване на предложения за участие в търга – до 20 работни дни, считано от датата на обнародване на решението в „Държавен вестник”.
3. Оглед на обекта може да се извършва всеки работен ден след закупуване на тръжни книжа и предварителна заявка, в срок до 16,00 часа на 19-ия работен ден включително от датата на обнародване на решението в “Държавен вестник”.
4. Търгът да се проведе на 23-ия работен ден от датата на обнародване на решението в “Държавен вестник” в 17,30 часа в заседателната зала на третия етаж на община Русе, пл. Свобода 6.
5. Определя комисия в състав от 7 членове – четирима общински съветници и трима от общинска администрация, съгласно чл. 7, т. 20 от Наредбата за устройство и работа на органите за приватизация и следприватизационен контрол, която да организира и проведе търга.
6. Всеки член на тръжната комисия да получи възнаграждение за дейността си в размер на 50 лв. плюс по 10 лв. на час, съобразно продължителността на търга.
7. Възлага на Комисията по приватизация и следприватизационен контрол да определи спечелилия търга участник.
8. Възлага на Кмета на Община Русе да освободи депозитите на неспечелилите участници в търга, да издаде заповед за спечелилия търга участник и да сключи приватизационен договор за покупко-продажба с него.
9. При непровеждане на търга да се проведе повторен търг 17 работни дни след първата дата от 17,30 часа на същото място и при същите условия.

**6 Точка**

**Предоставяне безвъзмездно за управление на недвижим имот – публична общинска собственост, намиращ се в гр. Русе, по ул. „Плиска“№3, бл. „Орфей“, вх. В, на Основно училище „Отец Паисий“ гр. Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Този имот се ползва от училище „Отец Паисий“ за обучение на деца в подготвителен клас. Предоставяме за безвъзмездно управление на училището. Поддържам предложението.

**Чл.-кор. проф. Хр. Белоев:** Благодаря. Въпроси и изказвания? Иво Пазарджиев.

**Г-н Иво Пазарджиев**: Уважаема г-жо Шилкова, виждам, че в предишни, предишния период са го ползвали за срок от 5 години, а тука в проекта за решение няма срок, в диспозитива. (коментар от зала не се чува) След като сте пропуснали аз предлагам, те го ползват …, разбрах, че го ползват от много години този имот, аз предлагам за 10 години, ако искате да гласуваме. (коментар от зала не се чува)

**Чл.-кор. проф. Хр. Белоев:** Искали са 5, да, 5 години. Благодаря. Други? Не виждам, гласуваме точката.

**КВОРУМ – 50. С 50 гласа „за”, 0 „против” и 0 „въздържали се” така се прие**

**РЕШЕНИЕ № 710**

На основание чл. 21, ал. 1, т. 8 и чл. 21, ал. 2 от ЗМСМА; чл. 12, ал. 3 и 4 от ЗОС и чл. 10, ал. 3 от Наредба № 1 на ОбС - Русе за общинската собственост, Общински съвет - Русе реши:

Предоставя безвъзмездно за управление, недвижим имот - публична общинска собственост, намиращ се в гр. Русе, ул. „Плиска” № 3, бл. „Орфей”, вх. В, партер, представляващ самостоятелен обект в сграда с идентификатор 63427.1.148.20.69 по Кадастралната карта на гр. Русе със застроена площ 104,47 кв.м., заедно с 2,009 % ид. части от общите части на сградата, предмет на АПОС № 8528/13.11.2017 г., на Основно училище „Отец Паисий” гр. Русе за срок от 5 /пет/ години.

Решението подлежи на оспорване чрез ОбС - Русе пред Административен съд -Русе в 14-дневен срок от съобщаването му.

**7 Точка**

**Отдаване под наем на обособена част от имот – публична общинска собственост, предоставен за управление на ОУ „Васил Априлов“, гр. Русе, бул. „Липник“№78**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура търг. Приложен е протокол от специализираната комисия, поддържам предложението.

**Чл.-кор. проф. Хр. Белоев:** Изказвания по точката? Заповядайте, Галин Ганчев.

**Г-н Г. Ганчев:** Уважаеми г-н Кмет, уважаеми г-н Председател, уважаеми колеги, аз ще бъда много кратък, казах го и на комисиите. През 95-та или 96-та година беше закрито Общинско предприятие „Ученически столове“. Не знам, г-н Щерев е тука, дали в някое училище има ученически стол, просто те знаят в момента, аз смятам че няма с изключение на Спортното училище. Това, което се предлага да бъде отдадено, аз ще подкрепя между другото, колежката е права, дори и аз в „Левски“ преди години отдадохме част от столовата за фитнес зала. Това е нормално, пак казвам ще го подкрепя. Има, обаче един въпрос, във връзка със Закона за образованието и в следващите години до 2020-2021 година децата от 1 до 7 клас трябва да минат на целодневна организация, на едносменно обучение. Сега това става постепенно, някои деца са от 1 до 4 и 5 клас на целодневна организация, другите все още не са, това трябва да стане до 2020-2021 година. В един момент доста деца ще се съберат, голяма част от тях в момента се хранят на кетъринг, тоест носят се и пригаждаме помещения, където децата да се нахранят. Не знам дали, но почти съм абсолютно сигурен, че общината тогава, кметската управа, дай Боже, повечето от вас да са общински съветници ще бъдат изправени пред въпроса отново да започнат да функционират ученическите столове и тогава трябва тази процедура, пак казва включително и аз да се прекрати, за да можем да възстановим нормалното детско ученическо хранене. Благодаря ви.

**Чл.-кор. проф. Хр. Белоев:** Благодаря. Други? Да, г-жа Шилкова.

**Г-жа Д. Шилкова:** Понеже предложението касае тръжна процедура, искам да ви уверя, че имаме опция за прекратяване на тоя договор, ако това се наложи.

**Чл.-кор. проф. Хр. Белоев:** Да, благодаря. Други? Няма, гласуваме точката.

**КВОРУМ – 49. С 49 гласа „за”, 0 „против” и 0 „въздържали се” така се прие**

**РЕШЕНИЕ № 711**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 11 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под наем за срок от пет години, на помещение като фитнес зала, с площ от 233,00 кв. м, разположено в сутерена в корпус А на сграда, с идентификатор по Кадастралната карта и кадастралните регистри на гр. Русе 63427.7.499.1, състояща се от едноетажен, триетажен и четириетажен корпуси, със застроена площ на цялата сграда – 2 133,00 кв. м, с предназначение – сграда за образование, с административен адрес: гр. Русе, бул. „Липник“ №78, описана в Акт за публична общинска собственост (АПОС) №7063/25.09.2013 г., предоставена за управление на ОУ „Васил Априлов“, с начална тръжна месечна наемна цена – 277,00 лв. (Двеста седемдесет и седем лева) без включен ДДС.

**8 Точка**

**Провеждане на публичен търг с явно наддаване за отдаване под наем за срок от пет години на самостоятелен обект в сграда – публична общинска собственост, с административен адрес: гр. Русе, ул. „Константин Иречек“№16, ет. 1 като заведение за обществено хранене с продажба на алкохол**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Свободен е обектът, единствената процедура за отдаване е търг. Поддържам предложението.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 712**

На основание чл. 21, ал. 1, т. 8, във връзка с чл. 21, ал. 2 от ЗМСМА, чл. 14, ал. 2 и 7 от ЗОС, във връзка с чл. 11, ал. 1 и 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 4, чл. 3, чл. 4 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години, на самостоятелен обект в сграда с идентификатор по КККР на гр. Русе 63427.2.597.1.3, със застроена площ от 274,43 кв.м, брой нива на обекта – едно, с предназначение - за обществено хранене, намиращ се в сутерена на сграда - паметник на културата с идентификатор по КККР на гр. Русе 63427.2.597.1, разположена в поземлен имот с идентификатор по КККР на гр. Русе 63427.2.597, описани в АПОС №7169/03.02.2014 г., с административен адрес на самостоятелния обект в сграда гр. Русе, ул. «Константин Иречек» № 16, ет. -1, отдаван под наем като заведение за обществено хранене с продажба на алкохол, с начална тръжна месечна наемна цена 1215,00 лв. (хиляда двеста и петнадесет лева) без включен ДДС.

**9 Точка**

**Приемане на годишен план за ползване на дървесина в горски територии-общинска собственост за 2018 година**

**Чл.-кор. проф. Хр. Белоев:** Заповядайте, госпожа Кръстева.

**Г-жа Н. Кръстева:** Уважаеми г-н Председател, уважаеми общински съветници …

**Чл.-кор. проф. Хр. Белоев:** Моля за тишина в залата.

**Г-жа Н. Кръстева:** … на вашето внимание предлагаме тази стандартна процедура. Ежегодно приемате годишния план за ползване на дървесина в горски територии общинска собственост за 2018-та. Предлаганите обеми за ползване на дървесина от горските територии е собственост на община Русе, съобразени с предвижданията на действащите горскостопански планове. Предвид това следва да приемете годишния план на територията на ДЛС „Сеслав“ и ДЛС „Дунав“.

**Чл.-кор. проф. Хр. Белоев:** Благодаря. Изказвания? Въпроси? Не виждам, гласуваме точката.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 713**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 90 от Наредба № 1 за общинската собственост на Общински съвет - Русе, чл. 7, ал. 1, 3 и ал. 4 от НУРВИДГТДОСПДНГП, Общинският съвет реши:

Приема Годишен план за ползване на дървесина в гори, собственост на Община Русе за 2018 година, както следва:

1. В гори, попадащи в териториалния обхват на ДЛС „Дунав“:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ГОДИШЕН ПЛАН ЗА ПОЛЗВАНЕ НА ДЪРВЕСИНА  2018 Г., СЪГЛАСНО ГОРСКОСТОПАНСКИ | | | | | ОТ ОБЩИНСКИ ГОРСКИ ФОНД ЗА ПЛАН | | | |
| №  ред | Кметство | Подотдел по ГСП | Площ  на  подотдела  /ха/ | Вид гори | Запас  мЗ  /ха/ | Общ  запас  /мЗ/ | Предвидено ползване по ГСП /м3/ | Забележка |
| 1 | Червена вода | 84-д | 1,4 | Иглолистни | 293 | 410 | 80 | чб |
| 2 | Червена вода | 84-ж | 1,8 | Иглолистни | 250 | 450 | 90 | чб/см/ак/срлп |
| 3 | Червена вода | 179-м | 3,2 | Шир. Нискост. | 72 | 230 | 230 | ак |
| 4 | Мартен | 214-д | 4,7 | Тополови | 185 | 870 | 1030 | и214 |
| 5 | Сандрово | 221-ж1 | 5,1 | Тополови | 125 | 640 | 640 | и214 |
| 6 | Сандрово | 221-к1 | 14,1 | Шир. Нискост. | 65 | 920 | 1370 | ак |
| 7 | Образцов чифлик-ДЗС | 269-в | 1,6 | Шир. Нискост. | 69 | 110 | 140 | ак/пяс |
| 8 | Хотанца | 274-ж | 17,3 | Шир. Нискост. | 41 | 710 | 1010 | ак |

1. В гори, попадащи в териториалния обхват на ДГС „Сеслав“:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ГОДИШЕН ПЛАН ЗА ПОЛЗВАНЕ НА ДЪРВЕСИНА  ФОНД ЗА 2017 Г., СЪГЛАСНО ПЛАН-ИЗВЛЕЧЕНИЕ | | | | | | ОТ ОБЩИНСКИ ГОРСКИ | | |
| №  ред | Кметство | Подотдел по ГСП | Площ  на  подотдела  /ха/ | Вид гори | Запас  мЗ  /ха/ | Общ  запас  /мЗ/ | Предвидено ползване по ГСП /м3/ | Забележка |
| 1 | Тетово | 41-у | 14,7 | Издънкови | 133 | 1960 | 320 | цр/бл |
| 2 | Тетово | 41-р | 3,2 | Шир. Нискост. | 66 | 210 | 330 | ак |
| 3 | Тетово | 41-а1 | 9,5 | Издънкови | 133 | 1260 | 630 | цр/бл |
| 4 | Тетово | 47-а | 5,2 | Шир. Вискост. | 245 | 1270 | 190 | срлп/цр/здб |
| 5 | Тетово | 47-е | 6,4 | Издънкови | 123 | 780 | 200 | цр/бл/кл/лдб |
| 6 | Тетово | 48-ф | 16,1 | Издънкови | 148 | 2380 | 830 | цр/бл |
| 7 | Тетово | 48-у | 3,4 | Издънкови | 122 | 410 | 140 | здб/цр/кл/гбр |
| 8 | Тетово | 48-п | 4,7 | Шир. Вискост. | 325 | 1530 | 610 | срлп/гбр/кл |
| 9 | Тетово | 48-м | 2,3 | Шир. Вискост. | 261 | 600 | 210 | срлп/гбр/здб |
| 10 | Тетово | 48-к | 1,2 | Шир. Вискост. | 258 | 310 | 110 | срлп/гбр/здб |
| 11 | Тетово | 48-з | 1,3 | Шир. Вискост. | 262 | 340 | 120 | срлп/гбр/здб |
| 12 | Тетово | 48-е | 1,0 | Шир. Вискост. | 260 | 260 | 90 | срлп/гбр/здб |
| 13 | Тетово | 49-б | 4,4 | Шир. Вискост. | 214 | 940 | 330 | срлп/кл/пляс/ |
| 14 | Тетово | 49-г | 1,8 | Шир. Нискост. | 39 | 70 | 90 | ак |
| 15 | Тетово | 49-з | 5,0 | Шир. Вискост. | 438 | 2190 | 880 | срлп |
| 16 | Тетово | 49-ж | 1,9 | Шир. Нискост | 100 | 190 | 210 | ак |
| 17 | Тетово | 49-и | 6,9 | Шир. Нискост | 47 | 330 | 330 | срлп/кгбр/цр/пляс/кл |

**10 Точка**

**Отдаване под наем на горски територии, собственост на Община Русе, като специализирана фуражна база за изхранване на дивеча, в полза на ТП „Държавно горско стопанство - Сеслав“ – гр. Кубрат**

**Чл.-кор. проф. Хр. Белоев:** Заповядайте, госпожа Кръстева.

**Г-жа Н. Кръстева:** Отново стандартна процедура, постъпило е писмо от Държавно горско стопанство „Сеслав“ с искане за ползване на имоти, представляващи дивечови ниви. Ежегодно ги даваме на ДЛС „Сеслав“, обръщам внимание, че ще бъде за срок от 11 месеца.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 714**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 34, ал. 1, т. 2, чл. 37, ал. 1, т. 2 от Закона за лова и опазване на дивеча, чл. 49, ал. 3 от Правилника за прилагане на Закона за лова и опазване на дивеча, чл. 42, чл. 43, ал. 1 и ал. 3, т. 2, чл. 173, ал. 1 и чл. 174, ал. 1, т. 1 от Закона за горите, и чл. 90, ал. 1 от Наредба № 1, на Общински съвет – Русе, за общинската собственост, Общинският съвет реши:

Определя долупосочените имоти – собственост на Община Русе, с начин на трайно ползване – горски трайни насаждения, определени като дивечови ниви съобразно действащия горскостопански план, находящи се в землището на с. Тетово, Община Русе, за площи за специализирана фуражна база за изхранване на дивеча и дава съгласие същите да бъдат отдадени под наем като дивечови ниви, за срок от 11 месеца, считано от датата на сключване на договора за наем, в полза на ТП „Държавно горско стопанство - Сеслав“ – гр. Кубрат, срещу заплащане на наемна цена от 60,00 лв. на декар, определена с Решение № 545, прието с протокол № 22/25.05.2017 год. на Общински съвет – Русе, както следва:

|  |  |  |  |  |
| --- | --- | --- | --- | --- |
| **Имот №** | **Вид подотдел** | **АЧОС №** | **Вид собственост** | **Площ/дка** |
| 0.128 | Дивечова нива | 6475/18.05.2011 | Общинска частна | 31.908 |
| 0.129 | Дивечова нива | 6476/18.05.2011 | Общинска частна | 7.592 |
| 0.130 | Дивечова нива | 6477/18.05.2011 | Общинска частна | 12.073 |
| 0.134 | Дивечова нива | 6478/18.05.2011 | Общинска частна | 5.135 |
| 0.155 | Дивечова нива | 6481/19.05.2011 | Общинска частна | 48.430 |
| 0.163 | Дивечова нива | 6482/19.05.2011 | Общинска частна | 12.270 |
| 0.172 | Дивечова нива | 6485/19.05.2011 | Общинска частна | 15.742 |

**11 Точка**

**Корекция на бюджета на Община Русе за 2017 г.**

**Чл.-кор. проф. Хр. Белоев:** Госпожа Пенева, заповядайте.

**Г-жа Ем. Пенева:** Уважаеми дами и господа общински съветници, последно предложение за корекция за бюджет на община Русе за 2017 година. В по-голямата си част предложението представлява промяна, по-скоро уточняване на обекти в инвестиционната програма на общината. Като в тази точка няма промяна на стойности, единствено и само се уточняват наименованията на обектите. Предвид последната сесия съответно за корекция на бюджета на община Русе по предложение на директори на детски градини приоритетно насочване на средства към допълнителни обекти в инвестиционната програма, така както са ги предложили, във връзка с работата на детската градина. И както в последната точка сте забелязали същото е обстоятелството за Регионалния музей, където съответно по предложение на директора се предлага да бъдат закупени още един екземпляр от съответно екзотичните змии на музея. Една от точките е предложение, което сме отправили към вас за дофинансиране в размер на 10 000 лв. на ОП „Обреден дом“. Какви са аргументите съответно на корекцията – предвид спецификата на предприятието, както знаете, съответно след направен анализ съответно на бюджета и отчета на предприятието към 30 ноември се установи по-голям брой извършени услуги, траурни в предприятието, което съответно е наложило по-голям приход в размер на 9 000 лв. и съответно разходи във връзка с материалите, които са необходими за извършването на траурните услуги. Както знаете ОП „Обреден дом“ е общинско предприятие, то генерира приход, който влиза в общинския бюджет, тоест предприятието не разполага с тоя приход, това апелирам за приемане на корекцията, за да не остане предприятието с просрочени задължения към края на годината. И едно допълнение сме отправили към вас, което също е свързано с един обект в инвестиционната програма, приоритетно предлагаме съответно насочване на средства и приоритетно започване на обект, който е с променено наименование в инвестиционната програма, новия обект – Енергийна ефективност на система за улично осветление на град Русе.

**Чл.-кор. проф. Хр. Белоев:** Да, благодаря. Въпроси и изказвания? Нина Крушева.

**Г-жа Н. Крушева:** Уважаеми г-н Председател, г-н Стоилов, колеги, бих искала да взема отношение относно точка 1.8. На комисия аз обърнах внимание, просто в текста е записано следното: било обект Изграждане стоманени пилони за знамена и панорамна площадка в район Левента, СМР 130 хиляди, проект 10 800 лв.; става обект – Изграждане на 3 броя пилони и знамена, ефектно осветление и благоустрояване на комплекс Левента, отново същите суми. В така направеното предложение изчезва думичката „панорамна площадка“, малко ме притеснява. Разбрах, че става въпрос за благоустрояване на района, но някак си имам притеснение да не изчезне тая площадка и затова внасям предложение, в което към предложения текст да се добави „и панорамна площадка“. Благодаря.

**Чл.-кор. проф. Хр. Белоев:** Благодаря. Други изказвания? ( коментар от зала не се чува) Да. Госпожа Пенева? (коментар от зала не се чува) приема се, да, благодаря. Други изказвания има ли? С направената корекция панорамна площадка да остане в текста гласуваме точката.

**КВОРУМ – 47. С 47 гласа „за”, 0 „против” и 0 „въздържали се” така се прие**

**РЕШЕНИЕ № 715**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**І. Приходи – държавни дейности**

§2405 „Приходи от наеми на имущество” ПМГ „Баба Тонка” +1020лв.

§3619 „Други неданъчни приходи“ СУПНЕ „Фридрих Шилер“ +161лв.

§ 3702 „Внесен данък върху приходите от стопанска дейност на бюджетни предприятия” ПМГ „Баба Тонка” -20лв.

**Всичко приходи държавна дейност: +1 161лв.**

**Всичко приходи по бюджета: +1 161лв.**

**ІІ. Разходи – държавна дейност**

ФУНКЦИЯ „Образование”

Дейност 311 „Детски градини”

§0208 „Обезщетения на персонала с характер на възнаграждение” -2 097лв.

ДГ „Русалка” -2 097лв.

§1020 „Външни услуги” ДГ „Слънце” -1 496лв.

§1030 „Текущ ремонт” ДГ „Детелина” –2 072лв.

§5201 „Придобиване на компютри и хардуер”

Обект „Интерактивна дъска”1бр. ДГ „Детелина” +1 272лв.

Обект „Преносим компютър” 1бр. ДГ „Детелина” +800лв.

Обект „Преносим компютър” ДГ „Русалка” 3 бр. +2 097лв.

Обект „Преносим компютър” 2 бр. ДГ „Слънце” +1 496лв.

**Всичко за дейност: 0лв.**

Дейност 322 „Неспециализирани училища, без професионални гимназии”

§1015 „Материали“ СУПНЕ „Фридрих Шилер“ +161лв.

§1020 „Външни услуги” +1 000лв.

ПМГ „Баба Тонка” 1 000лв.

**Всичко за дейност: +1 161лв.**

**Всичко за функция: +1 161лв.**

ФУНКЦИЯ „Социално осигуряване, подпомагане и грижи“

Дейност 540 „Домове за стари хора“

§5100 „Основен ремонт“ -5 000лв.

**Било:** Обект „Осигуряване на достъпна среда в Дневен център за стари хора на Фондация „Трета възраст“, ул. „Йосиф Цанков“ №47, гр. Русе проектиране“

§5203 „Придобиване на друго оборудване, машини и съоръжения“ +5 000лв.

**Става**: Обект „Външен асансьор към сградата на Дневен център за стари хора, ул. „Йосиф Цанков“ №47, гр. Русе проектиране“

**Всичко за функция: 0лв.**

**Всичко за функция: 0лв.**

ФУНКЦИЯ „Почивно дело, култура, религиозни дейности“

Дейност 739 „Музеи, художествени галерии, паметници на културата

и етногр. комплекси с национален и регионален характер“

§1015 „Материали“ -100лв.

РИМ-Русе -100лв.

§5100 „Основен ремонт”

**Било:** Обект „Основен ремонт и реставрация на къща Калиопа /проектиране-10000лв./

**Става**: Обект „Основен ремонт, реставрация и консервация на покрив, вътрешни стенописи, фасади, реконструкция на техническите инсталации на съществуваща сграда с административен адрес ул. „Фердинад“ №39, гр. Русе, УПИ VІ-1429, кв. 274 в ЦГЧ, гр. Русе /проектиране 10000лв./

§5219 „Придобиване на други ДМА“ РИМ-Русе +100лв.

Обект „Змии – семейство Боидни“ 1 бр. +100лв.

**Всичко за дейност: 0лв.**

**Всичко за функция: 0лв.**

**Всичко разходи държавни дейности: +1 161лв.**

**ІІІ. Разходи – местни дейности**

ФУНКЦИЯ „Образование”

Дейност 311 „Детски градини”

§1015 „Материали” ДГ „Здравец” -262лв.

§1098 „Други разходи, некласифицирани по др. параграфи и подпараграфи” -3 000лв.

ДГ „Роза” с. Ново село, ф. Тетово -3 000лв.

§5100 „Основен ремонт” -229 893лв.

Обект „Камера за видеонаблюдение” 1 бр. ДГ „Здравец” +262лв.

Обект „Прилагане на мерки за енергийна ефективност на -230 155лв.

обект ДГ „Детелина“ и ДГ „Синчец“ кв. Средна кула на

територията на град Русе по НД Екофонд в размер на

230155лв. и инвестиционно проектиране с цел кандидатстване

за БФП по НДЕФ в размер на 66737лв. /ДГ „Детелина“ – 55 234лв.

и ДГ „Синчец“ кв. Средна кула – 11 503лв./ било:296 892лв.; става: 66 737лв.

§5203 „Придобиване на друго оборудване, машини и съоръжения” +3 000лв.

Обект „Климатична система”, 1 бр. ДГ „Роза” с. Ново село, ф. Тетово 3 000лв.

**Всичко за дейност -230 155лв.**

Дейност 322 „Неспециализирани училища, без професионални гимназии“

§5100 „Основен ремонт“ -48 430лв.

Обект „Прилагане на мерки за енергийна ефективност

на обект ОУ „Христо Смирненски“ кв. Долапите гр. Русе

по НД Екофонд в размер на 48430лв. и инвестиционно

проектиране с цел кандидатстване за БФП по НДЕФ в размер на 12677лв.“ било:61 107лв.; става: +12 677лв.

**Всичко за дейност -48 430лв.**

**Всичко за функция: -278 585лв.**

ФУНКЦИЯ „Здравеопазване“

Дейност 431 „Детски ясли“

§5100 „Основен ремонт“ -181 615лв.

Обект „Прилагане на мерки за енергийна ефективност на обект

Детска ясла №4, 5, 9 и 12 на територията на Община Русе по

НД Екофонд в размер на 181615лв. и инвестиционно

проектиране с цел кандидатстване за БФП по НДЕФ в

размер на 39544лв. /Детска ясла №4 за 9165лв, Детска ясла №5 за 9188лв.,

Детска ясла №9 за 11003лв. и Детска ясла №12 за 10188лв./ било:221 159лв.;

става:+39 544лв.

**Всичко за дейност -181 615лв.**

**Всичко за функция: -181 615лв.**

ФУНКЦИЯ „Жилищно строителство, БКС и опазване на околната среда“

Дейност 604 „Осветление на улици и площади“

§5100 „Основен ремонт“ +460 200лв.

Обект „ Улично осветление по ЛОТ 1 в размер на 400000лв.

– СМР /съфинансиране по НДЕФ/ и инвестиционно

проектиране с цел кандидатстване за БФП по

НДЕФ за Лот 1 в размер на 250000лв., за Лот 2 и 3 в размер на 408000лв.“ -1 058 000лв. Обект „Енергийна ефективност на система за улично

осветление на град Русе – етап 1“ + 1 518 200лв.

**Всичко за дейност +460 200лв.**

Дейност 606 „Изграждане, ремонт и поддържане на уличната мрежа“

§5100 „Основен ремонт”

**Било:** Обект „Реконструкция на ул. „Потсдам“, цялостно проектиране от ул. „Тулча“ до кръстовище с бул. „Липник“ /до КАТ/ и СМР, СН, АН от ул. „Тулча“ до ул. „Иван Ведър“ включително и кръстовището с ул. „Проф. Михаил Арнаудов“

**Става**: Обект „Реконструкция на ул. Потсдам“ и свързването и с пътен възел бул. „България“ – бул. „Липник“, гр. Русе

**Всичко за дейност: 0лв.**

Дейност 619 „Други дейности по жилищното строителство, благоустройството и регионалното развитие“

§5206 „Изграждане на инфраструктурни обекти” 0лв.

**Било:** Обект „Изграждане на временен паркинг до Задругата на майстора между ул. „Бозвели” и ул. „Панайот Волов” гр. Русе СМР”

С**тава:** Обект „Изграждане на паркинг за автомобили, обслужваща улица в ПИ 63427.2.319 и благоустрояване в кв.142 и кв. 142.1, УПИ ХVІ-4884 и УПИ ХІХ – за трафопост, югоизточно от Задругата на майстора, гр. Русе

**Било:** Обект „Благоустрояване на 7, 8 и 9 блок в кв. „Дружба 3”, включително осветление и паркинг – проектиране 13 000лв., АН, СН, СМР”

**Става:** Обект „Временен открит паркинг при бл.8 в ж.к. „Дружба 3”, гр. Русе-проектиране – 13000лв., АН, СН, СМР“

**Било:** „Благоустрояване на блок „Феникс” в кв. „Здравец”, включително осветление и паркинг – проектиране 10 000лв., АН, СН, СМР”

**Става**: Обект „Временен открит паркинг източно от бл. „Феникс” в ж.к. „Изток” гр. Русе- проектиране – 10000лв., АН,СН,СМР”

**Било:** Обект „Изграждане стоманени пилони за знамена и панорамна площадка в района на „Левента” СМР -130000лв., проект 10800лв.

**Става**: Обект „Изграждане на три броя пилони за знамена, ефектно осветление, панорамна площадка и благоустрояване пред комплекс „Левента” СМР – 130000, проект 10800лв.

**Било:** Обект Изграждане на пешеходен прелез осигуряващ връзка между „ЦЮР” и ЖК „ Родина 4” – проектиране 4000лв., АН, СН, СМР

**Става**: Обект „Пешеходен железопътен прелез за осигуряване на пешеходна връзка между ж.к. „Родина4” и ж.к. Централен южен район, гр. Русе – проектиране-4000лв., АН, СН,СМР

**Било**: Обект „Благоустрояване на имоти, находящи се на ул. „Мадарски конник” №8, гр. Русе” – проектиране

**Става**: Обект „Временен открит паркинг за автомобили на ул. „Мадарски конник”, гр. Русе- проектиране

**Всичко за дейност: 0лв.**

**Всичко за функция +460 200лв.**

ФУНКЦИЯ „Почивно дело, култура, религиозни дейности“

Дейност 745 „Обредни домове и зали“

§0208 „Обезщетения на персонала с характер на възнаграждение” +2 911лв.

§1015 „Материали” +7 089лв.

**Всичко за дейност: +10 000лв.**

Дейност 759 „Други дейности по културата“

§5100 „Основен ремонт“

**Било:** Обект „Ремонт на покрив и реставрация на фасада на корпус “А“, Доходно здание, пл. „Свобода“, гр. Русе – ППР и такси – 7200лв., СМР, АН и СН“

**Става**: Обект „Реставрация и консервация на покрива и главните фасади на корпус: „А“ и „К“ от сградата на Доходно здание и реконструкция на технически инсталации, пл. „Свобода“, гр. Русе – ППР и такси – 7200лв., СМР, АН и СН

**Всичко за дейност: 0лв.**

**Всичко за функция: +10 000лв.**

ФУНКЦИЯ „Разходи некласифицирани в другите функции“

Дейност 998 „Резерв“

§9700 „Резерв за непредвидени и неотложни разходи“ -10 000лв.

**Всичко за дейност: -10 000лв.**

**Всичко за функция: -10 000лв.**

**Всичко разходи местни дейности: 0лв.**

**Всичко разходи по бюджета +1 161лв.**

**12 Точка**

**Приемане на Наредба за изменение и допълнение на Наредба №16**

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Уважаеми общински съветници, с ваше решения сте определили цени за паркиране на местата по чл. 99, ал. 1 от Закона за движение по пътищата, както и на покритите обществени паркинги на Булстрад Арена и на Доходно здание. Независимо от това след проведени 2 съвещания на комисията за подготовка на зимното почистване излязохме с едно такова предложение, при възникване на необходимост да има възможност собствениците на МПС-ва да ползват тези паркинги безвъзмездно. Обръщам внимание, че съгласно Закона за местните данъци и такси това не може да стане едностранно с решение на кмета на Община Русе, трябва да стане с ваша санкция. Не се предвиждат финансови средства допълнителни при въвеждането на това безплатно паркиране. Обръщам внимание, че това ще става единствено и само при възникване на необходимост от почистване на определение улици, като на база на вашето решение ще бъде издадена заповед на кмета на Община Русе, която ще бъде оповестена от пресцентъра на сайта на Община Русе, от където медиите оповестяват също в техните електронни и печатни медии, така че гласност ще има при възникване на тая ситуация. В този дух е нашето предложение.

**Чл.-кор. проф. Хр. Белоев:** Благодаря.

**Г-жа Н. Кръстева:** (коментар от зала не се чува) Не и на откритите, и на закритите.

**Чл.-кор. проф. Хр. Белоев:** Моля … (коментар от зала не се чува) Изяснихте ли се? Изказвания и въпроси? Иво Пазарджиев.

**Г-н Иво Пазарджиев:** Уважаема г-жо Кръстева, както си говорихме с вас и по комисии, абсолютно подкрепяме това ваше предложение. Единственото, което ми се иска като, така препоръка към администрацията и се надявам да се случи и го казвам пред колегите съветници, за да е ясно, с Вас го коментирахме. След като гражданите ще имат възможност да паркират безплатно наистина при необходимост, апелирам към Вас да издавате заповеди наистина, които в определени дни гражданите да премахват паркираните си автомобили от улиците, за да можете да чистите качествено. Иначе всяка година ще водим едни и същи разговори качествено ли чистите или некачествено? Няма как да почистите качествено, ако по улиците има една камара наспирали коли и снегорина трябва да ги заобикаля. Така, че за това апелирам към Вас.

**Чл.-кор. проф. Хр. Белоев:** Благодаря. Други? Други изказвания? Теодора Константинова. ( коментар от зала не се чува ) Кой ще се изкаже? Велизар Павлов.

**Проф. Вел. Павлов:** Уважаеми колеги, г-н Председател, значи не намираме особена логика в това откритите паркинги да са безплатни. Значи, представете си една зима „П. Д. Петков“, „Константин Иречек“ и паркингите са безплатни, тоест колите, които са там нямат никакви причини да се мърдат от там. Е, как да се почистят местата? Ако паркинга е платен, той си плаща и като му мине часа си дърпа колата от паркинга, общината слага едно цилиндърче и си чисти паркоместата. Така, че не виждаме логика в това откритите паркинги да бъдат безплатно, точно обратното. Благодаря ви.

**Чл.-кор. проф. Хр. Белоев:** Други изказвания? Реплика. Реплика и тогава, да, Пазарджиев.

**Г-н Иво Пазарджиев /реплика/:** Аз пак казвам, според мен логиката е следната, общината ще си почисти откритите паркинги, закритите те са чистим, за тях е ясно. И като почисти откритите паркинги наистина да даде възможност на гражданите да паркират там безплатно, за да си премахнат автомобилите от еди кои си улици, ако не си ги премахнат разчитаме да ги премахнете принудително.

**Чл.-кор. проф. Хр. Белоев:** Благодаря, не се репликирайте. Доктор Чакърян. Моля тишина в залата. Заповядайте.

**Д-р Ерв. Чакърян:** Господин Председател, господин Кмет, в момента тълкуваме някаква ситуация по време на зима, която дано да не се случи. Но аз си мисля и разиграваме варианти, община, частна собственост, намерения и претенции за място в града. Все си мисля, когато имаме частна собственост е хубаво да си почистим пред и встрани, за да е комфортно на жителите да минават от там. И сега, така ми изникна въпроса, спрял съм си колата, не е ли моя работа да почистя и около нея, а да чакаме ли общината да мине, да ми вдигне колата със заповед, за да почисти улицата си. Сега в момента ми изникна този въпрос, благодаря ви.

**Чл.-кор. проф. Хр. Белоев:** Благодаря. Да, Галин …, заповядай. Моля за тишина.

**Г-н Г. Ганчев:** На комисията го казах, за мен …, аз ще подкрепя напълно. За мен най-важното в това, което се предлага е едно, а именно гражданите да бъдат информирани, улицата, на която примерно живеем, трябва да бъдат информирани хората, които живеят на тази улица. Представете си, че на някой му е дошъл гост отнякъде и той не знае, вечерта е паркирал, на другата сутрин тая кола трябва да бъде изместена, а тая кола той няма да знае, тя ще бъде там, пак ще пречи и пак няма да може да мине снегорина. Така, че помислете, вие приехте тогава на комисията и аз категорично ще подкрепя точката, но информирането на гражданите е най-важно в тоя момент.

**Чл.-кор. проф. Хр. Белоев:** Благодаря. Кръстева.

**Г-жа Н. Кръстева:** Уважаеми общински съветници, аз съм изненадана от това, че дебата отново се поставя в зала. Мисля, че подробно, на всяка една комисия лично присъствах, лично разговарях с всеки един от вас. Тук сме изправени пред една такава възможност, която общинска администрация въвежда тази година, именно във връзка с безпрепятственото снегопочистване на улиците. Дали ще е открит паркинга или ще е закрит, нали, ако не знаете всяка година общинска администрация почиства откритите паркинги, те не стоят затрупани безпрепятствено да не могат да се ползват. Така че ние, така или иначе чистейки общинските паркинги, които са открити, идеята на цялото предложение при необходимост от такова количество моторни превозни средства, които да бъдат, да има необходимост да бъдат поставени на всички възможни места, да дадете разрешение за това. Много ясно, че самата заповед на кмета, която при необходимост ще бъде издадена, в нея ще бъде обективирано това къде трябва да се махнат, от коя улица да бъдат махнати колите, разбира се, ако е по-близо до открити паркинги да бъдат насочени там с цел удобство на гражданите. Относно публичността, мисля че и по комисиите си го говорихме и сега го докладвах, медиите са тука, общината пресцентъра оповестява като прессъобщение, медиите автоматично теглят това прессъобщение и го оповестяват по техните електронни и печатни медии. А в крайна сметка това го казах и на комисии, най-близкия проводник до гражданите сте вие, така че, ако искате да съдействаме и да работим заедно общинска администрация и общински съвет да помогнете и вие.

**Чл.-кор. проф. Хр. Белоев:** Благодаря. Има ли други въпроси и изказвания? Няма постъпили писмени предложения при мен, гласуваме точката, както е по предложението.

**КВОРУМ – 50. С 48 гласа „за”, 1 „против” и 1 „въздържали се” така се прие**

**РЕШЕНИЕ № 716**

На основание чл. 21, ал.2, във връзка с чл.21, ал.1, т.23 от Закона за местното самоуправление и местната администрация, чл.8, ал.1 от Наредба №16 на Общински съвет Русеи чл.79 от Административно процесуалния кодекс (АПК), Общински съвет - Русе реши:

Приема Наредба за изменение и допълнение на Наредбата №16, както следва:

**§ 1. Чл.59 „д“ се допълва по следния начин:**

1. **Създава се ал.4 със следния текст**: „В зимни условия и при необходимост от улесняване снегопочистването на град Русе, гражданите и гостите на града, както и всички юридически лица се освобождават от заплащане на цена за ползване на местата по ал.1. Необходимостта от създаване на условия за улесняване на снегопочистването се установява със заповед на кмета на Община Русе.“

**§2. В чл.59, ал.1 се правят следните допълнения:**

* + - 1. **т.61 „а“ се допълва по следния начин:**

**Създава се буква „д“със следния текст:** „В зимни условия и при необходимост от улесняване снегопочистването на град Русе, гражданите и гостите на града, както и всички юридически лицасе освобождават от заплащане на цена за ползване на обществения паркинг в съществуващите подземни нива на Театрален комплекс – гр. Русе. Необходимостта от създаване на условия за улесняване на снегопочистването се установява със заповед на кмета на Община Русе.“

1. **т.61 „б“ се допълва по следния начин:**

**Създава се буква „д“със следния текст:** „В зимни условия и при необходимост от улесняване снегопочистването на град Русе, гражданите и гостите на града, както и всички юридически лица се освобождават от заплащане на цена за ползване на обществения паркинг в съществуващите подземни нива на Булстрад Арена– гр. Русе. Необходимостта от създаване на условия за улесняване на снегопочистването се установява със заповед на кмета на Община Русе.“

**13 Точка**

**Приемане на Наредба за изменение и допълнение на Наредба №16 на Общински съвет – Русе за определянето и администрирането на местните такси, цени на услуги и права на територията на Община Русе**

**Г-н Дим. Кънчев:** Заповядайте, проф. Белоев.

**Чл.-кор. проф. Хр. Белоев:** Става въпрос за фактическа грешка ,в протокола от септември, от 19 септември, записано е в решението 6,66 лв. на час, а трябва да е 6,67, така както е било предложението.

**Г-н Дим. Кънчев:** Благодаря. Въпроси? Няма. Процедура на гласуване.

**КВОРУМ – 50. С 50 гласа „за”, 0 „против” и 0 „въздържали се” така се прие**

**РЕШЕНИЕ № 717**

На основание чл. 79 от АПК, чл. 11, ал. 3 от ЗНА чл. 21, ал.2, във вр. с ал.1, т.23 и чл. 17, ал.1, т.10 от Закона за местното самоуправление и местната администрация, във връзка с чл.6, ал.2 и чл. 9 от Закона за местните данъци и такси, Общински съвет - Русе реши:

1. Приема Наредба за изменение на Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе, със следното съдържание:

Параграф единствен: В глава трета, в чл. 59, ал.1, т. 51в се цената „6,66“ се изменя на „6,67“

**14 Точка**

**Проект за 58. МФ „Мартенски музикални дни“ през 2018 г.**

**Чл.-кор. проф. Хр. Белоев:** Ива Чавдарова.

**Г-жа Ива Чавдарова:** Уважаеми г-н Председател, уважаеми общински съветници, на вашето внимание за програмата и бюджета за 58-то издание на МФ „Мартенски музикални дни“ през 2018 г. Материалът беше разгледан в комисията по култура и в комисията по бюджет и финанси, и приет единодушно. Поддържаме предложението, ако имате въпроси сме на разположение.

**Чл.-кор. проф. Хр. Белоев:** Да, благодаря. Въпроси и изказвания? Да, Велизар Павлов.

**Проф. Вел. Павлов:** Благодаря г-н Председател, аз искам да кажа някои неща. Първото е свързано с това, че общинския съвет приема програмния проект, сиреч програмата и да я приемем,и да не я приемем тази програма е факт. Тоест, ако не я приемем трябва да гласуваме, докато я приемем, тъй като има сключени договори, даже участниците във фестивала сигурно имат резервации в хотелите. Друго нещо, което искам да кажа е, това че, ако сравним програмата като участници през 2016-та година с 2018-та година ще открием и много съвпадения и припокривания на повече от 50% - Румънски национален оркестър, Софийска филхармония, Фестивален оркестър с диригент Емил Табаков, … Холандия, Камерен ансамбъл софийски солисти, Саксофоничен квартет Сигнум, Ансамбъл Акордати, Георги Димитров, Мария Принц, Минчо Минчев, Светлин Русев, Пламена Минкова, Евгени Божанов, Мариета Петкова и т.н., и т.н. Голяма част от тези участници са участници и в 2017-та година. Следващото нещо, което искам да кажа е, че за миналта година кой проект в програмата беше, може да се посочи като топ събитие, тоест къде билетите свършиха най-рано. Буквално за 2 дни билетите свършиха за джаза среща класиката: Русенска филхармония, Биг Бенд Русе, Чикаго джаз филхармоник, беше едно от най-значимите събития, с най-голям интерес от страна на публиката. Сега за …, ясно за 2018-та година никакви промени не могат да се правят, но аз мога да направя една прогноза за 2019-та година. На комисия попитах дали и кога се предвижда в рамките на Мартенски музикални дни да има събитие да влезе в Арена Русе, не получих някакъв убедителен отговор, по-скоро беше обяснено, че това не е възможно. Та за 2019-та година нали мога да направя прогноза, че няма да има събитие от типа класиката среща рока. Навремето Русенска филхармония с Джон Лорд направиха един страхотен проект и го представиха в Пловдив пред 3000 зрители, в Букурещ пред 5000 и т.н., тогава нямахме зала, но проекта беше изключително успешен. Ричард Клайдерман и Еф Ем Класик Оркестър също няма да ни гостуват, Васко Василев също няма да ни гостува и Дейвид Гаред, един от най така виртуозните цигулари в света в момента, към който се проявява изключителен интерес няма да ни гостува. Благодаря ви.

**Чл.-кор. проф. Хр. Белоев:** Да, Влади Атанасов. Да, заповядайте. Моля за тишина. Заповядайте.

**Г-н Вл. Атанасов:** Уважаеми г-н Кмет, уважаеми колеги общински съветници, тук подобен разговор считам като представител на комисията по култура, че въобще не трябва да се състои. Според мен г-н Павлов дълбоко не разбира разликата между фестивална култура и волна програма, волна музикална програма, каквато може да осъществява всеки. Изключително трудно се изгражда подобна фестивална култура, изключително трудно се изгражда подобен фестивал, който считам, че е един не от най-значимите, а най-значимото музикално събитие в страната, свързано с класическа култура, класическо изкуство и професионални музиканти на световно ниво. Фактът, че идват подобни изпълнители на световно ниво само може да ни радва и да окуражава не само русенската публика, а въобще националното присъствие на подобни изпълнения. Защото едно е да имаш изключителни изпълнители и второ е да имаш изпълнения, които се реализират в един изключително сложен за реализиране план на събития достойни да бъдат представени не само пред русенската публика, а въобще по света. Тук е факта е не повторението на музиканти, а случването на музикални премиери, каквито малко градове по света могат да се похвалят. Тоест не само, че ние не може да укоряваме присъствието на подобни световно известни музикални изпълнители, а напротив, считам че нашата обща цел е да насърчаваме тяхното многогодишно приятелство с нашия град и в много от случаите тяхното безрезервно, тяхната безрезервна подкрепа въобще за културата на нашия град.

**Чл.-кор. проф. Хр. Белоев:** Да, благодаря. Павлов, Велизар Павлов.

**Проф. Вел Павлов:** Значи, като дуплика. Уважаеми колега, съвсем не съм съгласен, че нямам фестивална култура. Напротив искам да ви кажа, че фестивал означава да идват хора от всякакви други населени места в Русе и да се радват на нашия фестивал и това го наричаме фестивален туризъм или събитиен туризъм, или както искате. Билетите трябва задължително да се продават в Ивентим или в някакви подобни бази данни. И накрая, ако искаме някаква промяна, според мен е нужно да се назначи една комисия с една заповед на временна, да види проекта, да го съгласува и да ни се предложи един проект наистина минал преди това през комисия. Благодаря ви.

**Чл.-кор. проф. Хр. Белоев:** Благодаря. Мариета Волф. По ред, както вдигахте, след нея Чакърян …

**Г-жа М. Волф:** Уважаеми г-н Павлов, аз съм за фестивалната култура, както по отношение на класическата музика, така и по отношение на рок концерта. Само, че много ми се иска да не бъркаме двете неща. Това, което прави г-жа Ива Чавдарова вече години наред ми се струва, че никой друг в Русе не би могъл да го направи. Моите адмирации, г-жо Чавдарова. Тези светила на класическата музика да бъдат всяка година в Русе и да създават този дух, това е нещо, което не се случва никъде другаде в България. Съставите са ясни, те са наистина първокласни, разбира се предимството е, че те изпълняват различна програма. И да ви кажа аз не искам да се променя този фестивал. Така, както на 31 декември във Виена винаги се свири Прилепът и се излъчва на екран, така искам и Международния фестивал „Мартенски музикални дни“ да остане в този формат. И да е жива и здрава госпожа Чавдарова още дълги години да го прави. Благодаря.

**Чл.-кор. проф. Хр. Белоев:** Благодаря. Така, по реда, както подадохте сигнали д-р Чакърян.

**Д-р Ерв. Чакърян:** Госпожо Волф винаги сме се усещали от към музика, тя ме изпревари, колеги дайте да си дадем сметка, че говорим все пак за класическа музика. Благодарим на администрацията и духа на града ни, че не споменаваме друг тип музика, жълти камиони, рекламиращи бира и тем подобни. Та, чиста класическа музика, емблема на града, с цялото си уважение към рок музиката, тука вече става течение и вкусове, но да оставим тази емблема на града ни като нещо сакрално, висока топка, чиста класическа музика. Благодаря ви.

**Чл.-кор. проф. Хр. Белоев:** Благодаря. Орлин Дяков.

**Г-н О. Дяков:** Уважаеми колеги, първо аз съм категорично против, това е личното ми мнение, някой може да го обори, неща от Мартенски музикални дни да се правят в зала Армеец, в Булстрад Арена. Значи, според мене, според мен бъркаме кардинално два различни начина на продаване на изкуство. И говорим за два кардинално различни жанра, най-просто казано. Значи, понеже се занимавам с това, да дойдат световно известни творци най-общо казано, в който и да е град изобщо не е проста работа. Значи, първо преди този световно известен творец да реши да дойде, искам да кажа, че тука парите са последното, парите е най-малкото, за което се говори. Значи, той първо трябва да е видял и да е научил какъв е авторитета, кои преди него са били там и да каже – „Аха, да, добре, това наистина е авторитетно, смислено и затова аз ще дойда“. Тоест поканил Иванчо, Генчо на гости не става, никак не става. И на мене така много ми се иска да запазим категорично, хайде така ще го кажа, камерния и естетски дух на Мартенски музикални дни. В това е неговият чар и в това според мене е неговия смисъл. Благодаря ви.

**Чл.-кор. проф. Хр. Белоев:** Благодаря. Иван Станев.

**Г-н Ив. Станев:** Уважаеми г-н Председател, г-н Кмете, колеги, аз подкрепям всички, които се изказаха да запазим духа на Мартенските музикални дни с една уговорка. Според мен по-скоро не трябва да го запазим, а трябва да го развиваме. Преди 2 до 3 години имаше своеобразен връх, в който повече от половината заглавия издържаха и като произведения, и като композитори, и като изпълнители на най-големи световни фестивали в музикални центрове като Лондон и Виена. Тази година според мене има известно леко отстъпление в посока някои от силните заглавия, някои от силните композитори, някои от силните изпълнители и нови такива не се виждат. Погледнах бюджета, бюджета е същия. Мойто мнение е, че трябва да подкрепяме усилията и начина, по който трябва да се развива този фестивал, включително и духа, който има фестивала, но трябва да го развиваме при всички положения. Благодаря за вниманието.

**Чл.-кор. проф. Хр. Белоев:** Благодаря. Други? Не виждам. Отношение ще вземете ли, Чавдарова или не?

**Г-жа Ива Чавдарова:** Благодаря на тези, които дадоха оценка за фестивала …

**Чл.-кор. проф. Хр. Белоев:** Имаше едно предложение, другите се изказаха срещу него.

**Г-жа Ива Чавдарова:** … имаше едно предложение, ние много сме говорили с проф. Павлов на тая тема. Темата е много деликатна, много особена, затова, защото към каквото и да се насочим то във всички случаи трябва да кореспондира с цялостния профил и естетика на фестивала, това е трудността. Другата трудност, сложност и бих казала понякога предизвиква много сериозни проблеми това е акустичната среда на залата, която не е подходяща за акустични концерти, това е**.**

**Чл.-кор. проф. Хр. Белоев:** Да, благодаря. Други? Нина Крушева.

**Г-жа Н. Крушева:** Колеги, бих искала да направя едно предложение като хвърлям ръкавица на зам.-кмет Карапчански. Значи, ние изграждаме Център за развитие на IT специалисти, мисля, че е ваше задължение, призвание и как да кажа мотив отвътре да ви идва да изградите един IT център за закупуване на билети на всички представления, не само за Мартенски музикални дни, но всичко, което е свързано с нашия град. Според изобщо не е нужно да бъде използвани различни търговски вериги като Ивентим, както беше цитирано, тъй като знаете те работят на процент, а всички тия проценти могат да останат в общината и ние да имаме едно адекватно на съвременните изисквания електронно купуване на билети. Благодаря.

**Чл.-кор. проф. Хр. Белоев:** Благодаря. Така, не виждам други да дават знак. Гласуваме точката.

**КВОРУМ – 49. С 47 гласа „за”, 0 „против” и 2 „въздържали се” така се прие**

**РЕШЕНИЕ № 718**

На основание чл. 21, ал.2, във връзка с чл.21, ал.1, т.6 и т.23 и с чл.17, ал.1, т.5 от ЗМСМА Общинският съвет реши:

1. Приема програмния проект и проектобюджета за 58-то издание на МФ „Мартенски музикални дни” Русе – 2018, съгласно Приложения 1, 2, 3 и 4 (резюме на проекта, финансов план, обяснителна записка и предварителна програма).

2. Възлага на Кмета на Общината след финансово-счетоводното приключване на фестивала да представи пред Общинския съвет отчет за набраните приходи и извършените разходи по провеждането на 58-то издание на фестивала.

**15 Точка**

**Програма за развитие на читалищната дейност в Община Русе през 2018**

**Чл.-кор. проф. Хр. Белоев:** Госпожа Чавдарова.

**Г-жа Ива Чавдарова:** Благодаря, г-н Председател, пред вас е една стандартна процедура, свързана с изискването на чл. 26а, ал. 2 от Закона на читалищата, Закона за народните читалища, програмите за всяка календарна година да се приемат от общинския съвет. Материалът е пред вас, нямаме допълнения или изменение по него, поддържаме го.

**Чл.-кор. проф. Хр. Белоев:** Благодаря. Въпроси и изказвания? Не виждам. Гласуваме точката.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 719**

На основание чл. 21, ал. 2, във връзка с чл. 21, ал.1, т. 12 от ЗМСМА и чл. 26а, ал. 2 от Закона за народните читалища, Общински съвет – Русе реши:

1. Приема Програмата за развитие на читалищната дейност в Община Русе през 2018 година, съгласно Приложение 1 и Приложение 2.

**16 Точка**

**Приемане на Общинска стратегия за личностно развитие на децата и учениците на територията на Община Русе (2017-2019)**

**Чл.-кор. проф. Хр. Белоев:** Щерев, заповядай.

**Г-н С. Щерев:** Уважаеми общински съветници, настоящата стратегия за подкрепа за личностно развитие на децата и учениците на територията на Община Русе е в изпълнение на разпоредбите на Закона за предучилищно и училищно образование и на областната стратегия за подкрепа на личностно развитие. Преминала е през съответните комисии, ако имате някакви предложения …

**Чл.-кор. проф. Хр. Белоев:** Благодаря. Въпроси? Сашо Неделчев. Моля за тишина.

**Г-н Ал. Неделчев:** Благодаря, проф. Белоев. Уважаеми колеги, уважаеми зам.-кметове, нямах възможност да направя предложение в комисиите, тъй като там, където аз участвам не се разглежда материала, затова ще го направя сега. Постарах се да ги коментираме предварително с администрацията и с колеги от другите групи, две конкретни предложения по конкретни текстове имам, иначе като цяло стратегията е добра основа за подготовката вече на ежегодните програми за нейното реализиране. Та първото ми предложение е по точка 4.1. на стр. 21, стратегическата цел, която е на стратегията да се преформулира по следния начин – Общинската стратегия за подкрепа на личностното развитие на децата и учениците да осигури разработването на конкретни годишни програми, мерки и дейности, които да водят до мотивиране на всички субекти, за постигане на оптимално личностно развитие. Този текст включва в себе си досегашния, но е по-обхватен, по-обемен, то и досегашния е част от областната стратегия, доколкото знам и мисля, че по-пълно ще отразява целите наистина, главната цел на стратегията. И второто ми предложение е към точка 4.2.2., мярка 1 да се допълни още едно тире със следния текст – Създаване на условия и прилагане на форми за мотивиране на общинските педагогически колективи за ефективно провеждане на студентските и педагогически стажове и практики. Един проблем, който е много важен, за да имаме кадри, без които няма личностно развитие, има нужда от …, така мотивиране на педагогическите колективи в училищата за това те да приемат стажанти, практиканти. И това е според мене нормално, ние като община заедно с всички институции, които работят в тази посока трябва да имаме предвид този проблем и в програмите, които ще приемаме ежегодно да подпомагаме неговото успешно реализиране. Надявам се администрацията и вие да подкрепите предложението. Благодаря.

**Чл.-кор. проф. Хр. Белоев:** Благодаря. Други изказвания, въпроси? Да, заповядай. Росица Георгиева.

**Г-жа Р. Георгиева:** Уважаеми г-н Председател, уважаеми колеги, уважаеми г-н Неделчев, приемам вашето предложение. Аз бях член на работната група, наистина трудно и благодаря на общинска администрация, много сериозно отношение към изработването на тази стратегия за личностно развитие. Тъй като трябваше да стъпим на документ приет от областта, т.нар. областна стратегия. Благодаря на колегите от общинска администрация, че направихме доста промени върху открити фактически грешки. Съгласна съм с допълване на стратегическата цел, както и с това Ваше предложение за студентските практики, изключително болен проблем и се надявам, че ще можем да го развием в така наречения план за развитие, плана, който се приема към стратегия за развитие, личностното развитие на учениците. Той трябва по закон, чл. 197, ал. 3 от ЗПО да го приемем април месец по предложение на кмета на общината. И там ще разчитам на подкрепата на Русенския университет за конкретни мерки, защото сериозен проблем е колегите директори, а и педагогическите специалисти в училище отказват, категорично отказват да приемат студенти на практики и по този начин трудно предоставяме приемственост. Затова и с общинска администрация ще помислим за някакви конкретни мерки да ги насърчаваме в тази насока. Още един път благодаря на общинска администрация за това, че работихме заедно.

**Чл.-кор. проф. Хр. Белоев:** Благодаря. Други? Не виждам. Господин Щерев, двете предложения?

**Г-н С. Щерев:** Приемаме предложените предложения.

**Чл.-кор. проф. Хр. Белоев:** Благодаря. Гласуваме точката, с направените промени от г-н Неделчев.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 720**

На основание чл. 21, ал. 2 във връзка с ал. 1, т. 12 и чл. 17, ал. 1, т. 3 от ЗМСМА и на чл. 197, ал. 1 и ал. 2 от ЗПУО, Общински съвет Русе реши:

Приема Общинска стратегия за личностно развитие на децата и учениците на територията на Община Русе (2017-2019).

**17 Точка**

**Приемане План за действие на Община Русе /2018-2020 г./, в изпълнение на Областната стратегия за интегриране на българските граждани от ромски произход и други граждани в уязвимо социално положение, живеещи в сходна на ромите ситуация /2013-2020/ - област Русе**

**Чл.-кор. проф. Хр. Белоев:** Госпожа Личева.

**Г-жа М. Личева:** Уважаеми общински съветници, пред вас е проект за приемане на план за действие на Община Русе. Този план за действие, който касае и ромските граждани и въобще хората в риск на територията на общината е в изпълнение на областната стратегия и съответно национална стратегия със същото дълго наименование. Това е третия план, с който всъщност в период от 3 години 2018-та, 2020-та Община Русе ще изпълни задълженията си към Областната стратегия за интеграция на роми и други уязвими групи. Както ви е представен материала, той е така в рамките на 46 страници, защото има 6 направления, изцяло следваме приоритетите на държавата и на областната стратегия. Подготвен е планът от общинска администрация, имаме ангажимент да координираме процеса и да го мониторираме, но контрола е от областния управител и се правят отчети всеки февруари месец. Дейностите се изпълняват от всички заангажирани институции, които са описани в плана съответно по приоритетите, те са поставили тия дейности, те са осигурили финансовите средства. Ако имате въпроси, благодаря.

**Чл.-кор. проф. Хр. Белоев:** Благодаря. Въпроси и изказвания? Не виждам, гласуваме точката.

**КВОРУМ – 48. С 42 гласа „за”, 3 „против” и 3 „въздържали се” така се прие**

**РЕШЕНИЕ № 721**

На основание чл. 21, ал. 1, т. 12 и ал. 2 от ЗМСМА, Общински съвет - Русе реши:

1. Приема План за действие на Община Русе /2018-2020 г./ (приложение № 1).

**18 Точка**

**Приемане на Програма на Община Русе по изпълнение на Националната стратегия за образователна интеграция на деца и ученици от етническите малцинства (2015-2020 г.)**

**Чл.-кор. проф. Хр. Белоев:** Господин Щерев.

**Г-н С. Щерев:** Настоящата програма премина през съответните комисии без забележки, ако имате някакви въпроси.

**Чл.-кор. проф. Хр. Белоев:** Въпроси и изказвания? Няма, гласуваме точката.

**КВОРУМ – 44. С 42 гласа „за”, 0 „против” и 2 „въздържали се” така се прие**

**РЕШЕНИЕ № 722**

На основание чл. 21, ал. 2, във връзка с ал. 1, т. 23 и чл. 17, ал. 1, т. 3 от ЗМСМА, общинският съвет реши:

Приема Програма на Община Русе по изпълнение на Националната стратегия за образователна интеграция на деца и ученици от етническите малцинства (2015-2020 г.)

***Почивка 15 минути.***

**Чл.-кор. проф. Хр. Белоев:** Да стартираме проверка на кворума, гласувайте. 39 общински съветници са се регистрирали с устройствата, имаме необходимия кворум, продължаваме.

**19 Точка**

**Кандидатстване по Проект "Красива България", Кампания 2018**

**Чл.-кор. проф. Хр. Белоев:** Господин Карапчански. (коментар от зала не се чува) Личева.

**Г-жа М. Личева:** Уважаеми общински съветници, Община Русе има възможност след покана от управляващия орган на проекта „Красива България“ да кандидатства по Мярка 02 – Подобряване на социалната инфраструктура. Предлагаме обектът да бъде Дневен център за стари хора, който се намира на ул. „Йосиф Цанков“ 47, а това, което ще бъде като строителна интервенция е изграждане на външен асансьор, за да се осигури достъпна среда, тъй като центъра се намира на 2 етаж. Абсолютно отговаряме на всички условия да кандидатстваме, изработен е проект, с който е определена стойността на СМР и съответно 51% ще дофинансира общината на стойност 84 526 лв. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 723**

На основание чл. 21, ал. 2, във връзка с чл. 21, ал. 1, т. 23 от ЗМСМА и изискванията за кандидатстване по Проект "Красива България", Общинският съвет реши:

1. Дава съгласие Община Русе да кандидатства с проектно предложение по Мярка М02 "Подобряване на социалната инфраструктура".
2. Дава съгласие Община Русе да осигури необходимото съфинансиране през 2018 г. в размер на 51% от общата стойност на проекта или до 84 526 лв. с ДДС.

**20 Точка**

**Даване на съгласие за издаване на запис на заповед, без протест и разноски в полза на МРРБ, Управляващ орган на Оперативна програма „Региони в растеж“ – Главна дирекция „Стратегическо планиране и програми за регионално развитие“ по проект „Ремонт, прилагане на мерки за енергийна ефективност и мерки, съгласно Наредба №4 за достъпна среда на Комплекс за социални услуги за деца и семейства**

**Чл.-кор. проф. Хр. Белоев:** Господин Григоров.

**Г-н Ив. Григоров:** Уважаеми общински съветници, Община Русе е бенефициент по ОП „Региони в растеж 2014-2020“, проект „Ремонт, прилагане на мерки за енергийна ефективност и мерки, съгласно Наредба №4 за достъпна среда на Комплекс за социални услуги за деца и семейства. Общата стойност на проекта е 1 463 794, става въпрос за запис на заповед от 257 555. Рутинна операция, по комисиите нямаше забележки, поддържаме.

**Чл.-кор. проф. Хр. Белоев:** Да, благодаря. Въпроси и изказвания по тази точка? Не виждам, гласуваме.

**КВОРУМ – 46. С 46 гласа „за”, 0 „против” и 0 „въздържали се” така се прие**

**РЕШЕНИЕ № 724**

На основание чл. 21, ал.2, във връзка с чл.21, ал.1, т.23 от ЗМСМА, Общинският съвет реши:

1. Дава съгласие Община Русе да издаде Запис на заповед, неотменимо и безусловно, без протест и разноски в полза на Министерство на регионалното развитие и благоустройството, Управляващ орган на ОПРР *-* Главна дирекция “Стратегическо планиране и програми за регионално развитие” в размер на 257 555,59 лв. (двеста петдесет и седем хиляди петстотин петдесет и пет лева и петдесет и девет стотинки), представляващи 35 % от стойността на БФП, във връзка с договор №BG16RFOP001-1.005-0004-C01 „Ремонт, прилагане на мерки за енергийна ефективност и мерки, съгласно Наредба № 4 за достъпна среда на Комплекс за социални услуги за деца и семейства“; със срок за предявяване, за плащане 27.12.2019 г. /два месеца след изтичане на крайния срок по изпълнение на договора/.

2. Упълномощава Кмета на Община Русе - Пламен Стоилов да подпише Записа на заповед и всички изискуеми документи по издаване на същия.

**21 Точка**

**Премахване на сгради общинска собственост с идентификатори 63427.2.5735.1 и 63427.2.5735.2 по КК на гр. Русе, намиращи се в поземлен имот с административен адрес: гр. Русе, бул. „Придунавски“, бивша Гребна база**

**Чл.-кор. проф. Хр. Белоев:** Господин Наков, заповядайте.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага решение за даване на съгласие за премахване на 2 сгради общинска собственост на бул. „Придунавски“ в зоната на крайбрежната алея. Знаете, че там се осъществява проект за реконструкция и рехабилитация на пешеходната среда и изграждане на зона за обществен отдих. Сградите пряко влияят върху реализацията на проекта, също така те не са елемент на подробния устройствен план, тоест те няма как да бъдат укрепвани и извършване на основен ремонт, само на текущ ремонт, така че е незаконосъобразно последващи действия по отношение на конструкцията и затова се предлага да бъдат премахнати. Благодаря.

**Чл.-кор. проф. Хр. Белоев:** Да, благодаря. Въпроси и изказвания по точката? Няма, гласуваме.

**КВОРУМ – 47. С 45 гласа „за”, 0 „против” и 2 „въздържали се” така се прие**

**РЕШЕВИЕ № 725**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 от Закона за общинската собственост, чл. 26, ал. 1, т. 9 от Наредба № 1 за общинската собственост на Общински съвет – Русе и във връзка с чл. 197, ал. 1 от Закона за устройство на територията, Общинският съвет реши:

1. Дава съгласие за премахване на масивна едноетажна сграда /хангар/ с идентификатор 63427.2.5735.1 със застроена площ 688,00 кв.м. и с предназначение – складова база, склад и масивна двуетажна сграда /гребна база/ с идентификатор 63427.2.5735.2 със застроена площ 512,00 кв.м. и с предназначение – спортна база, предмет на Акт за публична общинска собственост № 6503 от 06.07.2011г.

2. Упълномощава кмета на Община Русе да организира премахването на сградите и разчистването на терена от отпадъци.

**22 Точка**

**Даване на разрешение за изработване на проект за подробен устройствен план – план за застрояване за поземлен имот с идентификатор 63427.227.1 по кадастралната карта и кадастралните регистри на гр. Русе, находящ се в местност Над линията**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага проект за одобряване на задание и разрешаване изработването на подробен устройствен план, план за застрояване за поземлен имот в местността „Над линията“ в землището на Русе. С планът за застрояване се определя смесена обществено-обслужваща складова зона със съответните параметри, които са заложени в общия градоустройствен план на Русе. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 726**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 3 от ЗУТ и искане с вх. №УТ-27-70 от 14.11.2017 г., от „МЕГАФРУКТ“ ООД, Общински съвет – Русе реши:

1. Одобрява задание за изработване на Подробен устройствен план (ПУП) – План за застрояване (ПЗ) за поземлен имот с идентификатор 63427.227.1 по кадастралната карта и кадастралните регистри на гр. Русе, находящ се в местност Над линията. Като с ПЗ се предвижда промяна предназначението на терена в друг вид дейност, а именно открит паркинг за товарни автомобили. Паркингът ще обслужва сграда с предназначение „Център за ремонт, продажба и поддръжка на товарни автомобили, автобуси, ремаркета и продажба на резервни части за тях“, разположена в ПИ с идентификатор 63427.227.6 – собственост също на „МЕГАФРУКТ“ ООД.
2. Разрешава изработването на ПУП – ПЗ за поземлен имот с идентификатор 63427.227.1 по кадастралната карта и кадастралните регистри на гр. Русе, находящ се в местност Над линията, в съответствие с одобреното в т. 1 задание.

**23 Точка**

**Изменение на Програма „Асистирана репродукция“ на Община Русе, приета с Решение №1255 по протокол №44/11.12.2014 г., допълнена с Решение №1274 по протокол №45/22.01.2015 г., изменена и допълнена с Решение №138 по протокол №6/25.02.2016 г., изменена с Решение №204 по протокол №8/21.04.2016 г. на Общински съвет – Русе**

**Чл.-кор. проф. Хр. Белоев:** Доктор Константинова.

**Д-р Т. Константинова:** Благодаря, господин Председател. Господин Кмете, колеги, във връзка с един изключително подробен и компетентен анализ, който беше направен за разпределение на средствата по Програма „Асистирана репродукция“ комисията стигна до извода, че би било целесъобразно да се увеличи размера на отпусканите средства по две направления. Тъй като най-много кандидати подават искания за ин витро с донори на естествен цикъл предлагаме да бъдат увеличени сумите с 300 лева, като тези с донорски материал да станат до 2300 лв. и с 300 лева на естествен цикъл също, до 1500 лв. Това би било изключително полезно, както за хората, които имат нужда от нашата помощ, така и по отношение на демографската криза, която има и в русенска област. Всички тези средства се отпускат срещу представени фактури за проведени процедури и изследвания в съответната бюджетна година. Надявам се, че ще подкрепите предложението на комисията. Благодаря.

**Чл.-кор. проф. Хр. Белоев:** Благодаря. Въпроси и изказвания по доклада? Да, заповядайте, Галин Ганчев.

**Г-н Г. Ганчев:** Аз имам един въпрос към д-р Константинова, съжалявам, че не и се обадих да я попитам, казах го на комисията по младежта и спорта. Моят въпрос е може ли директорката, аз разбрах, че директорката на центъра за асистирана репродукция, не знам кой отговаря … ( коментар от зала не се чува ) Да, колко деца са се родили ин витро, откакто функционира тази програма досега? Евентуално, ин витро процедурите знаем обикновен осе раждат деца близнаци, тризнаци и т.н., да имаме някаква информация приблизително колко деца се раждат по този начин.

**Чл.-кор. проф. Хр. Белоев:** Благодаря. Доктор Константинова.

**Д-р Т. Константинова:** Това за нас би било изключително полезно, ако имаме добра обратна връзка с двойките. Имаме някаква приблизителна численост, но много от двойките не се обаждат, независимо от това, че са били подкрепени, а ние нямаме моралното право да търсим изхода от техните процедури, защото е твърде личен въпроса. Много бихме искали и ние, многократно сме разговаряли в комисията на тази тема, но за съжаление точен брой не можем да ви дадем. Ако някой друг има друга информация.

**Чл.-кор. проф. Хр. Белоев:** Да. Въпроси, ако имате? Изказвания? Няма, гласуваме точката.

**КВОРУМ – 49. С 49 гласа „за”, 0 „против” и 0 „въздържали се” така се прие**

**РЕШЕНИЕ № 727**

На основание чл. 21, ал. 1, т. 12 и т. 23 от ЗМСМА, във връзка с чл. 17, ал. 1, т. 4 от ЗМСМА, Общински съвет - Русе реши:

1. Приема изменение на Програма „Асистирана репродукция“ на Община Русе, приета с Решение № 1255 по протокол № 44/11.12.2014 г., допълнена с Решение № 1274 по протокол № 45/22.01.2015 г., изменена и допълнена с Решение № 138 по протокол № 6/25.02.2016 г., изменена с Решение № 204 по протокол № 8/21.04.2016 г. на Общински съвет-Русе, както следва: В Раздел III, точка 2 текстът : „Ин витро процедура с донорски материал – до 2000 лв.“ става: „Ин витро процедура с донорски материал – до 2 300 лв.“ и в Раздел III, точка 2 текстът : „Ин витро на естествен цикъл – до 1 200 лв.“ става: „Ин витро на естествен цикъл – до 1 500 лв.“
2. В останалата си част Програма „Асистирана репродукция“ на Община Русе остава непроменена.

**24 Точка**

**Създаване на временна комисия**

**Чл.-кор. проф. Хр. Белоев:** Иво Пазарджиев.

**Г-н Иво Пазарджиев:** Уважаеми колеги общински съветници, предложението ни е във връзка с многократните срещи с граждани, които ние провеждаме. Поставен ни беше проблема от хора, които отглеждат домашни любимци, че в други градове, например като град Пловдив, град Варна е решен проблема с парцели, където след смъртта на домашните любимци същите да бъдат загробени. Не случайно използвах думата загробени, тъй като погребението е християнски ритуал и за него не може да става въпрос за погребение на животно, а само на хора. В днешни дни, както знаете все повече хора гледат домашни любимци и нашето предложение касае, именно декоративните животни и животните компаньони. Знам, че по време на една от постоянните комисии стана въпрос и за селскостопански животни, но това предложение не касае селскостопанските животни. Нашата идея е наистина да бъде създадена една временна комисия, тъй като има много въпроси, които трябва да се …, по които трябва да се работи преди да се реализира един такъв проект като …

**Чл.-кор. проф. Хр. Белоев:** Моля за тишина.

**Г-н Иво Пазарджиев:** … като това гробище, което следва да бъде създадено. Разговаряхме и с г-жа Кръстева, тя подкрепи принципно предложението ми и каза, че на някакъв етап общинска администрация също би излъчила представител в комисията,, но на този етап се обединихме с нея, че не е необходимо администрацията да …, да ангажираме човек от администрацията. Настоящата ситуация по отношение на домашните любимци е след смъртта им много хора, ако имат някъде къща на село отиват и ги заравят примерно в двора. За съжаление, обаче има и хора, които нямат вили, къщи извън града и се получава наистина неприятната ситуация да трябва да обикалят, представете си това да е зимно време при замръзнала почва, да обикаля някъде около блока си, за да зарови домашен любимец, с който е свикнал години наред и е част от семейството му на практика. Неприемливо за тези хора, аз бих искал да споделя, че аз нямам домашен любимец, но след разговорите ми наистина неприемливо е за хората да ги оставят на екарисаж или да ги хвърлят в трупосъбирателна яма, каквито се използват за селскостопанските животни. Още по-неприятно пък е има недобросъвестни граждани, които изхвърлят домашните любимци в контейнери, в кофите за смет, това е опасно и от екологична гледна точка. За да се реализира тоя проект е необходимо да се променят много общински наредби, 2 или 3 по мои сметки. Наистина е необходима една комисия, която да работи сериозно по тоя въпрос и моята молба е наистина, който ще влезе като член на комисията нека да бъдат така активни и отговорни, да няма хора, които да отсъстват винаги и да пречат на работата и. Така, че в този дух е моето предложение. Господин Председател, нямам, на председателски съвет се обединихме около членовете на тази комисия, но ги нямам като списък, моля да ги …

**Чл.-кор. проф. Хр. Белоев:** Ще ги съобщя. Значи от отделните групи предложиха: Илиян Илиев, Никола Михайлов, Веселко Цветков, Роберт Калустян, Дауд Ибрям, Росица Георгиева, Ивета Георгиева, Мариета Волф.

**Г-н Иво Пазарджиев:** Да. Някой, ако има други предложения, наистина тук не е спазен принципа за пропорционалност на групите, щото би следвало ГЕРБ да имат най-много представители в комисията, но с г-н Пехливанян говорихме, че най-важно е комисията да работи, а не за пропорционалност. Така, че аз от предложените за членове на комисията предлагам Росица Георгиева за председател на комисията, тъй като тя е експерт по религия, а е много важно да не се навлезе в една опасна зона, именно от религиозна …

**Чл.-кор. проф. Хр. Белоев:** Какво общо има това с религията?

**Г-н Иво Пазарджиев:** Моля?

**Чл.-кор. проф. Хр. Белоев:** С религията връзката каква е?

**Г-н Иво Пазарджиев:** Да, сега ще ви обясня. Господин Председател, Вие сте член на една партия, която религията е малко чужда, така че ще ви го обясня. Така, погребването на …, загробването на домашен любимец не би следвало да … Имахме разговори с г-жа Георгиева, с владиката, дядо Наум, получихме благословията му в това наше начинание …

**Чл.-кор. проф. Хр. Белоев:** Моля за тишина.

**Г-н Иво Пазарджиев:** … не би следвало да се бърка и да се казва погребение на домашен любимец, погребване на домашен любимец и гробище за домашни любимци. Както виждате в материала съм формулирал парцел за загробване на домашни любимци. Именно специалист по религия е много важно да участва в тази комисия, за да не се объркат някои понятия. Благодаря ви.

**Чл.-кор. проф. Хр. Белоев:** Благодаря. Изказвания и въпроси? Да, Сашо Нунев. Росица Георгиева само да попитам дали е съгласна за председател? (коментар от зала не се чува) Съгласна. Така, заповядайте.

**Г-н С. Нунев:** Уважаеми колеги, уважаеми г-н Председател, г-н Кмет, тази тема не беше разглеждана в комисията, в която аз участвам, но все пак като общински съветник и като гражданин, и като човек, чието семейство се грижи за домашен любимец от дълго време, така искам да изкажа определена позиция. По принцип тази идея наистина е добра, не само във Варна и в Пловдив, но и в много други градове има подобни инициативи, подкрепени са …, това ми направи, обаче впечатление, че са подкрепени от широката гражданска общественост и участват активно организации, които защитават правата на животните. В Русе има едно такова сдружение за правата на животните, аз влизах на неговия уебсайт, снощи дори и тази сутрин, но нямаше никакъв коментар. Хубаво е, но това е мое лично виждане, в подобни инициативи освен комисии, които са създавани от общинска администрация да има едно по-широко обществено представителство, защото това наистина е важен въпрос. В по-големите градове наистина много граждани, организации, които защитават правата на животните, знаят законите какви са, активно участват. Така, в Пловдив в наредбата, която касае подобни траурни услуги има отделен раздел, надявам се в тая насока да се помисли също така. В Германия, нали гледаме все в Европейския съюз, 150 такива парцели, 6, от които са в Берлин. Надявам се Русе ще тръгне по един много балансиран начин в тази насока, защото например вие посочихте Варна, но във Варна след 15 години, също от снощи и от тая сутрин информация РЗИ издава заповед за закриване на този парцел и тук трябва много внимателно да се помисли какво и как ще се процедира, и в каква насока ще се работи. Аз пожелавам успех на комисията.

**Чл.-кор. проф. Хр. Белоев:** Благодаря. Дауд Ибрям. (коментар от зала не се чува) Реплика, Иво Пазарджиев. Докато Иво дойде, аз си позволих да репликирам само, понеже каза какъв специалист е Росица Георгиева, какво общо има това с религията, пък бях упрекнат, че нещо и някаква партия. Едва ли някаква партия може да има пък отношение към религията. Лично аз, ако към мене е нападката си спазвам всички религиозни обичаи, ходя на църква редовно, но не е уместно да смесваме религията и тоя въпрос. Затова ми беше репликата, а Вашата нападка, мисля че е много неуместна.

**Г-н Иво Пазарджиев:** Първо репликата Ви беше от място. Второ, ако го считате като нападка, моля да бъда извинен, нямам лично отношение, с което да искам да Ви нападам, а за партията беше закачка.

**Чл.-кор. проф. Хр. Белоев:** За закачката ставаше въпрос. Не за мене, аз съм свикнал на всякакви нападки, тъй че няма проблем.

**Г-н Иво Пазарджиев:** Пак казвам нападка няма. Аз благодаря на доц. Нунев за това, че сериозно е разгледал нашето предложение, усетих, че го подкрепя. Дори, ако имате желание бих предложил да влезете в комисията, тъй като виждам, че имате отношение. (коментар от зала не се чува) Добре.

**Чл.-кор. проф. Хр. Белоев:** Значи, ние тук трябва да кажем, че към комисията всеки може да участва, който желае на добра воля.

**Г-н Иво Пазарджиев:** Аз съвсем добронамерено го казах, ако иска да участва колегата. По отношение на привличането на неправителствени организации, коментирахме го с колегите още, когато внесох предложението. Първо следва да бъде създадена комисията, тя работи по правилника за организацията и дейността на общински съвет за всички комисии, които работят в нашия общински съвет и могат да бъдат привличани външни експерти, каквито трябва да бъдат привлечени. Именно коментирахме, че трябва да има от Регионална здравна инспекция и от други институции, които имат отношение към гробищните паркове. Именно, за да не се случи това, което казвате във Варна, този парцел трябва да отговаря според мен на Наредба №2 за гробищните паркове и на министерския съвет. Благодаря.

**Чл.-кор. проф. Хр. Белоев:** Благодаря. Дауд Ибрям.

**Г-н Д. Ибрям:** Уважаеми г-н Председател, уважаеми г-н Кмете, уважаеми колеги, предложението беше към нашата комисия по земеделие и екология, тука се нахвърлиха разноспосочни неща за кратко време и аз мисля, че трябва малко да ги подредим. Не е толкова просто всичко това, за което става въпрос днеска в залата. Аз ще започна, добре че дадохте примера с Варна отзад-напред и това, което казах в комисията, че председателския съвет трябва да вземе решение дали трябва да бъде създадена такава комисия, защото съществува областна междуведомствена комисия, общинска междуведомствена комисия, в която са включени абсолютно всички институции в този град. Второ, създаването на един такъв гробищен парк, първо трябва да се отреди терен и попада под, така 2 основни нормативни акта и това са Закона за устройство на територията и Закона за опазване на околната среда, което значи, че трябва да бъде направен ПУП и с всичките последици от това, плюс да се минат всички процедури по Закона за опазване на околната среда. Което разбира се е от наша гледна точка чисто административен акт и е в правомощията на администрацията на общината. Аз не знам след като бъде създадена такава комисия от общинския съвет с какъв резултат и с какви резултати ще изведе своята работа докрай. Тоест, нещата са много опростени, ние мислим, че най-добре е общинския съвет да даде своята санкция, да или не за съществуването или за създаването на такъв парцел за загробване на домашни любимци, и по-нататъшната работа да се извърши от общинската администрация. Аз не знам какви решения ние можем да вземем и как може да отговаряме за последствията от всички тези неща. Още повече тука основна роля, в целия този процес, в съгласувателния процес се пада на РЗИ, както вие посочихте, защото в една от процедурите по Закона за опазване на околната среда задължително това преминава на съгласуване с РЗИ и може би с Басейнова дирекция също и там може би може и да се появят и отрицателни становища, това е втората страна. Но ние не виждаме как и по какъв начин нали този обществен съвет или съвет от съветници ще даде някакъв резултат и ще даде някакви нови предложения в работата си. Затова, че нашето предложение по-добре това да бъде вменено в правомощията на общинска администрация, която да измине съответния ред.

**Чл.-кор. проф. Хр. Белоев:** Благодаря. На председателски съвет … Да, заповядайте госпожа Кръстева.

**Г-жа Н. Кръстева**: Господин Ибрям ,така едно предложение, което произлиза от общински съветници изведнъж да го вменявате на общинска администрация …, надълго и нашироко по комисиите постоянните с г-н Пазарджиев обсъждахме и аз ви запознах. Преди малко също го казахте, че има постоянно действаща епизоотична и общинска комисия, областна такава, обсъдихме възможността за трупосъбирателните ями, която Вие казахте, че не устройва хората, тъй като чисто моралния акт няма да позволи в обща яма да си сложат персонално, личните животни. Сега, не случайно с г-н Пазарджиев обсъждахме, не знам в какъв вариант ще заседава тази работна група ли ще е, временна комисия ли или както искате по вашия правилник го кръстете, но на първо място за вас са важни водещите външни институции, които ако може да ги привлечете ще е добре. Така доброзорно няма как да се явят, но на епизоотичната комисия присъстват членове на РИОСВ, на РЗИ, на Българска академия безопасност на храните, на Басейнова дирекция, тоест всички компетентни външни организации, които имат по нормативните актове възможността да дават позволителен режим за този вид загробвания. На последно място в момента собствениците на домашни любимци, ако си спазват наредбите и са си регистрирали домашните животни, имат паспорт на това животно, съответно ползват доктор на това животно, при почиването на съответния любимец могат да се обадят на съответното медицинско лице, което да им вземе трупа на животното и нали моралния акт да е изпълнен. Така, че пак обръщам внимание за мене е абсурд да се вменява на общинска администрация това, защото ние така или иначе следваме стъпките, в момента правим процедура за трупосъбирателна площадка. Не на последно място, ако почине домашен любимец на екарисажа може да звънне въпросния собственик, разбира се след като си плати такса трупа на животното също да бъде извозен, но за мене са ви важни външните институции. Но да се вменява в задължение на общинска администрация, смятам че не е целесъобразно.

**Чл.-кор. проф. Хр. Белоев:** Да, благодаря. На председателски съвет доста дискутирахме, тъй като трябваше да бъда убеден, за да влезе точката в дневния ред и отделихме много време, след това имаше допълнителни разговори. Както виждаме Дауд Ибрям, той беше предложен от колегата Джелил да бъде в състава на тая комисия временна. Точката е създава временна комисия за проучване на възможностите за вземане на законосъобразно и целесъобразно решение за еди какво си. Значи, ние не решаваме да има такъв парцел днес, ние не вземаме решение, че ще се прави това нещо, а комисията тя ще трябва да си свърши работата и с всички тези комисии, които и Дауд Ибрям изреди, и сигурно ред други 3 месеца има време да поработи, да съгласува. Едва тогава общинска администрация може да тръгне в някаква друга посока, когато вземем съответно решение. Тъй, че сега се взема решение само за създаване на комисия, не е казано, че нещо ще се прави. Нали те хората затуй са 8 човека да могат да решат накъде да отидат нещата. Да, Иво Пазарджиев.

**Г-н Иво Пазарджиев:** Абсолютно съм съгласен с г-жа Кръстева, че не е правилно да го вменяваме, някаква наша идея да я вменяваме сега на общинска администрация да я свърши. Като имаме идея, може общинските съветници да поработят по нея, които имат желание, на някакъв етап общината ще помогне, както сме се разбрали. На общинска администрация може да и вменява задължения кмета според мен. Та, г-н Ибрям наистина не е просто това, което казвате. Ами, да не е просто да се създаде такъв парцел за загробване на домашни любимци и именно затова ние не внасяме предложение конкретно за създаване на такъв парцел, а за временна комисия, която има да свърши доста работа, докато това стане факт. Да, разбрах, че на вашата комисия по земеделие и екология сте си позволили дори да не го подложите на гласуване, за което може би ще следва санкция от наша страна, но … и сте казали да бъде гледано на председателски съвет. Председателският съвет може би трябва да си прочетете правилника, ако не сте го направил е консултативен орган, няма какво решение да взема председателския съвет, освен наистина да съгласуваме позициите ни. Казвате, че трябва …, първо трябва да се отреди терен, не, не може да се отрежда терен първо, щото може да се окаже, че общински съветници и администрацията нямат желание да реализират тоя проект, няма какво да отреждаме терен. Именно идеята на тази временна комисия е да се види има ли начин това да се случи. И не на последно място пак ще го повторя, след като се създаде комисия нашия правилник позволява да бъдат привлечени външни експерти, именно това трябва да стане след създаването на комисията.

**Чл.-кор. проф. Хр. Белоев:** Благодаря. Други? Владо Владов, а Дауд Ибрям.

**Г-н Д. Ибрям:** Благодаря, господин Председател. Да кажа ясно и точно, ние сме „за“ отреждането на такъв парцел, нали да сте спокойни. На комисията, да позволих си да дам такава препоръка, ако това е най-вълнуващия момент, разбира се. По простата причина, че обратната логика сочи, че трябва да разформироваме областната и междуведомствена общинска епизоотична комисия, това е другата страна на този въпрос. По принцип, за да сте спокойни ние сме „за“ и ще участваме в тази комисия, за която Вие имате предложение и е в полза на гражданите на този град. Но пак казвам, нали нещата, за които говорим и трябва да са ясни и точни, има …, аз не говоря за прости и сложни процедури, това са стандартни процедури, дали е за домашни животни или за хора, това е процедурата, която трябва да се мине е една и съща, за да е ясно и на Вас.

**Чл.-кор. проф. Хр. Белоев:** Да, благодаря. Владов.

**Г-н Вл. Владов:** Уважаеми колеги, през миналата и тази седмица си направих труда да отида до абсолютно всички държавни контролни органи, които работят в този град във връзка с този проблем и евентуалното му решение. Отговорът от всичките е един – първо трябва общинския съвет да си свърши работата, след което да покани представителите на РЗИ, ОДБХ, Басейнова дирекция, РИОСВ и т.н. В интерес на истината от всички тези институции има по един експерт, които тя е работеща комисия и тука г-жа Кръстева ми беше в полза, навремето се е събирала за убит кон на пътя, с извинение нали за грубия израз. Туй трябва да се реши, затова е вземато решението в Ново село за …, помогнете с термина … (коментар от зала не се чува), трупосъбирателната яма, за да не се събира всеки път. Тоест, когато ние стигнем до тези органи, те казаха така – стигнете до нас, с официално писмо община Русе ще ни покани, ние ще дадем становище къде може на територията на общината или на града да се случат нещата. Това е, което исках да кажа.

**Чл.-кор. проф. Хр. Белоев:** Да, благодаря. Други? Процедура, Иво Пазарджиев. Моля за тишина.

**Г-н Иво Пазарджиев /процедура/:** По принцип е правилно комисиите да бъдат от нечетен брой съветници, предлагам д-р Ервин Чакърян да участва в комисията, той изрази такова желание.

**Чл.-кор. проф. Хр. Белоев:** Благодаря. Така, към проекта за решение състава на временната комисия: председател Росица Георгиева и членове ще бъдат Илиян Илиев, Ервин Чакърян, Никола Михайлов, Веселко Цветков, Роберт Калустян, Дауд Ибрям, Ивета Георгиев и Мариета Волф. Други предложения по решенията? Гласуваме точката.

**КВОРУМ – 42. С 41 гласа „за”, 0 „против” и 1 „въздържали се” така се прие**

**РЕШЕНИЕ № 728**

На основаниечл. 21, ал.1, т.1 от ЗМСМА, както и на основание чл.54, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация, Общинският съвет реши:

1. Създава временна комисия за проучване на възможностите за вземане на законосъобразно и целесъобразно решение за отреждане на парцел за загробване на домашни любимци. Комисията в срок от три месеца да внесе в общинския съвет проект за решение на общинския съвет и при необходимост проект за промяна в общински наредби в тази връзка.
2. Избира за членове на временната комисия: Илиян Илиев, Никола Михайлов, Мариета Волф, Ивета Георгиева, Ервин Чакърян, Веселко Цветков и Роберт Калустян, Дауд Ибрям.
3. Избира за председател на временната комисия Росица Георгиева

**25 Точка**

**Приемане план за заседанията на ОбС – Русе за първото тримесечие на 2018 г.**

**Г-н Дим. Кънчев**: Следваща точка приемане план за заседанията на ОбС – Русе за първото тримесечие на 2018 г.

**Чл.-кор. проф. Хр. Белоев:** Имате материалът – 25.01.; 22.02.; 22.03., което уточнихме с председателите на групи извънредна сесия за бюджета на 1 февруари. Комисиите ще ги направим на 26-ти в петък веднага след сесията и на 29-ти в понеделник, председателски съвет на 26-ти в петък, за да може да влезем в сроковете.

**Г-н Дим. Кънчев:** Други предложения има ли или въпроси? Няма. Процедура на гласуване. Значи повтарям датите – 25 януари …

**Чл.-кор. проф. Хр. Белоев:** Те ги имат в материала - 25.01.; 22.02.; 22.03., извънредна сесия на 1 февруари. (коментар от зала не се чува) Да, процедура на гласуване, ако обичате. Прегласуване.

**КВОРУМ – 48. С 48 гласа „за”, 0 „против” и 0 „въздържали се” така се прие**

**РЕШЕНИЕ № 729**

На основание чл.63, ал. 2 от ПОДОбС, общинският съвет реши:

1. Утвърждава дати за провеждане на заседанията на ОбС – Русе за първото тримесечие на 2018 г., както следва:
   * 25.01.2018 г.
   * 22.02.2018 г
   * 22.03.2018 г.

**Чл.-кор. проф. Хр. Белоев:** Тук само, понеже някои дадоха знак отново, комисиите ще бъдат на 26-ти в петък и на 29-ти в понеделник, 26 и 29 януари, на 1-ви февруари е сесията.

**26 Точка**

**Промяна в предмета на дейност на Центъра за подкрепа на личностното развитие – Център за ученическо техническо и научно творчество – Русе**

**Чл.-кор. проф. Хр. Белоев:** Господин Щерев.

**Г-н С. Щерев:** Уважаеми общински съветници, допълваме на практика дейността на Център за подкрепа на личностното развитие с кариерно ориентиране и консултиране, което се отнася за учениците в град Русе. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Няма, гласуваме точката.

**КВОРУМ – 45. С 45 гласа „за”, 0 „против” и 0 „въздържали се” така се прие**

**РЕШЕНИЕ № 730**

На основание чл. 21, ал. 1, т. 23 и ал. 2, във връзка с чл. 17, ал. 1, т. 3 от ЗМСМА и чл. 310, ал. 5, във връзка с чл. 311, ал. 5 и чл. 49, ал. 1, т. 2 и ал. 6 от ЗПУО и чл. 14, ал. 1, т. 1, във връзка чл. 10, ал. 2, т. 2, б. „в“ от Наредба №9 за институциите в системата на предучилищното и училищното образование (посл. изм. и доп. ДВ, бр.78 от 29.09.2017 г.), Общински съвет – Русе реши:

1. Дава съгласие да се извърши промяна в предмета на дейност на ЦПЛР – ЦУТНТ – Русе, чрез допълване на дейността „кариерно ориентиране и консултиране“ по чл. 49, ал. 1, т. 2 от ЗПУО, която да се осъществява на адрес: гр. Русе, бул. „Цар Фердинанд“ №3А, ет. V, описан в АЧОС №6675 от 09.04.2012 г.
2. Увеличава числеността на персонала на ЦПЛР – ЦУТНТ – Русе с 5 (пет) щатни бройки, съответно 1 ръководител и 4 кариерни консултанти за осъществяване на дейността „кариерно ориентиране и консултиране“.

3. Възлага на кмета на Община Русе да извърши последващите действия съгласно закона.

**27 Точка**

**Промяна в състава на постоянните и специализираните комисии към Общински съвет - Русе**

**Чл.-кор. проф. Хр. Белоев:** Иво Пазарджиев.

**Г-н Иво Пазарджиев:** Уважаеми колеги, във връзка с новия общински съветник, който положи клетва в началото на днешното заседание, предлагаме промяна в състава на постоянните комисии, както и на една специализирана. Именно Траян Тотев да влезе на мястото на покойния вече Валери Матеев в постоянните комисии по икономическа политика и комунални дейности, както и на мястото на колегата Владо Владов да бъде избран в комисията по общинска собственост.

**Чл.-кор. проф. Хр. Белоев:** Благодаря. Въпроси някакви, изказвания? Гласуваме промените.

**КВОРУМ – 49. С 49 гласа „за”, 0 „против” и 0 „въздържали се” така се прие**

**РЕШЕНИЕ № 731**

На основаниечл. 21, ал.1, т.1 и т.23 от ЗМСМА, както и на основание чл.39, ал.1 от Правилника за организацията и дейността на Общински съвет – Русе, неговите комисии и взаимодействието му с общинската администрация, Общинският съвет реши:

1. Избира Траян Тихомиров Тотев за член на постоянната комисия по икономическа и инвестиционна политика на мястото на Валери Игнатов Матеев.
2. Избира Траян Тихомиров Тотев за член на постоянната комисия по комунални дейности на мястото на Валери Игнатов Матеев.
3. Освобождава Владо Владимиров Владов като член на Комисията по общинска собственост и на негово място избира Траян Тихомиров Тотев.

**28 Точка**

**Питания на общински съветници**

**Чл.-кор. проф. Хр. Белоев:** Питане от Ивета Георгиева.

**Г-жа Ив. Георгиева:** Госпожо кмет на кметство Тетово, в близост до ОУ „Отец Паисий” в село Тетово се намира зоната, която в годините беше използвана като парк от жителите и гостите на селото. До около 2003 г. паркът беше поддържан от кметството, налични бяха пешеходни алеи, пейки, както и плувен басейн. След встъпването Ви в длъжност като кмет на кметство Тетово, поддръжката на парка беше неглижирана, а към настоящия момент такава въобще липсва. Към днешна дата паркът е напълно превзет от дива растителност. Само хората, които помнят съществуването му могат да предположат, че това е било парк, а не гора. Както преди години, така и към момента, жителите на село Тетово се нуждаят от зони за почивка и развлечение, а такива липсват. Новите детски и спортни площадки, изградени по инициатива на общинските кметове са добра придобивка за жителите на селото, но би следвало изградената в годините инфраструктура да се поддържа и развива. При разговори с граждани, в качеството ми на общински съветник ми е поставян въпроса, относно възстановяване на парка, възстановяване на плувния басейн, както и осъвременяването им. Младите хора в селото, майките с деца, възрастните хора, както и всички наши съселяни имат нужда от зони, в които да се събират с цел почивка и развлечение. Моите въпроси към Вас, госпожо Кмет, са следните: Какви действия предприехте след избора Ви за Кмет на кметство Тетово през 2003 г. до настоящия момент за поддръжка на парка, намиращ се непосредствено до ОУ „Отец Паисий”? Търсили ли сте съдействие от общинските кметове, управлявали Община Русе, откакто Вие сте Кмет на кметство Тетово, а именно Елеонора Николова, Божидар Йотов и Пламен Стоилов за осигуряване на финансиране за поддръжка и модернизиране на бившия вече парк, намиращ се непосредствено до ОУ „Отец Паисий” село Тетово? Предприемали ли сте действия, във връзка с иницииране на процедура за отдаване под наем или стартиране на процедура за отдаване на концесия на бившия плувен басейн, находящ се в парка?

**Чл.-кор. проф. Хр. Белоев: Благодаря.** Госпожа Невяна Атанасова, кмет на Тетово.

**Г-жа Н. Атанасова:** Уважаеми г-н Председател, уважаеми г-н Стоилов, той мисля, че излезе, уважаеми дами и господа общински съветници, уважаема г-це Георгиева **,** моят отговор на Вашето питане е следното. Паркът, който е в близост наистина, така наречения парк в с. Тетово е бил изграден като такъв в далечната 1930 година и реално е използван като парк от жителите на селото, по информация на по-възрастни хора от мен и от Вас до 1977 г.

**Чл.-кор. проф. Хр. Белоев:** Четири страници е отговорът, придържайте се към текста, не коментирайте.

**Г-жа Н. Атанасова:** Само текста …

**Чл.-кор. проф. Хр. Белоев:** Не коментирайте, затова правя забележка.

**Г-жа Н. Атанасова:** Жител съм на с. Тетово от 1983 година, имам лични наблюдения, че този районслед тази година не се е използвал за парк или кът за отдих, нито е имало изградени: алеи, пейки и осветление. В този имот преди повече от 40 години е изграден плувен басейн, за който липсват изобщо всякакви строителни книжа. Последните ми спомени за използването на басейна като такъв са от 1999 година. Не разполагам с информация как и с каква процедура басейнът е даден на последния ползвател. Това, което имам като информация е че същият е уличен в неправомерно ползване на вода , предназначена за битови нужди, за което не е заплащал на ВиК „ Меден кладенец“ гр. Кубрат и ръководството на ВиК дружеството е разпоредило да бъде прекъснат водопровода , захранващ този обект, от тогава там не съществува водоснабдяване. И не разбирам как може да функционира басейн без вода,б ез пречиствателни съоръжения, без регистрация и нужните разрешителни за това. За изложените факти разполагам с декларация от бившия служител на ВиК „ Меден кладенец“гр. Кубрат, на когото е било разпоредено да прекъсне съществуващият водопровод. Съгласна съм, че жителите на село Тетово се нуждаят от зони за почивка и развлечение, но не мисля, че точно този терен е най-подходящ за това. В този район съществуват много подпочвени води и за да се предприеме някакво строителство има нужда от изграждане на дренаж и отводняване на заблатените територии. Да уточня, че новите детски и спортни площадки изградени в село Тетово, са изградени по моя инициатива и всички проекти, по които това е станало реалност са написани лично от мен и са подкрепени от кметовете на община Русе . Права сте, че реализираните проекти наистина са добра придобивка за жителите на селото. През годините съм работила последователно точно за подобряване средствата и качеството на живот на жителите на Тетово и ще продължавам да го правя, колкото ми позволяват моите правомощия . И отговорите на зададените от Вас въпроси, на 1 въпрос - през годините, когато ние сме имали работници по различни програми от Бюрото по труда - гр. Русе, периодично е извършвано косене и почистване на зелените площи, но през последните три години такива програми липсват, поради тази причина няма назначени работници, които да се грижат за поддръжката на зелените площи на територията на селото. Кметство Тетово разполага с един тракторист и един общ работник, които не са достатъчни за справяне с всички нужди по поддръжка на обществената хигиена. Средствата, с които разполагаме за озеленяване също са ограничени, за 2017 г. те са в размер на 4000лева. На 2-рия Ви въпрос - през годините многократно съм писала докладни до общинските кметове, управлявали Община Русе: г-жа Елеонора Николова, г-н Божидар Йотов и г-н Пламен Стоилов за осигуряване на финансиране и поддръжка на този терен и не само за него. По моя инициатива са съставени всички актове за общинска собственост на сградите и терените в село Тетово, защото такива липсваха. През 2007 г по мое предложение до г-н Божидар Йотов , община Русе кандидатства по програма ФАР с проект за „ Реконструкция на централен парк, детска площадка и обществен басейн в с. Тетово, Община Русе“, който беше на стойност 430000 евро. За съжаление същият не беше одобрен за финансиране. Идеята беше много добра, но в момента програми с европейско финансиране, по които да се кандидатства, за да бъде реализирана липсват. Направих си труда да поискам информация от Отдел статистически изследвания - гр. Русе за средната възраст на жителите на с. Тетово. Отговорът е, че към 31.12.2016 г тя е 46 г. При нас, както и в много други села съществува тенденция за увеличаване на средната възраст на населението. И когато разполагаме с ограничени средства и трябва да се вземе решение кои са приоритетите, винаги се допитвам до жителите на Тетово. И наблюденията, които имам, че за тях най-важното е състоянието на уличната мрежа и липсата на канализация, така че, ако кметство Тетово разполагаше с парите, които специалисти са изчислили в размер на 430000 евро за възстановяване на парка, аз бих ги вложила в рехабилитация на поне 10 улици. Последната ми докладна касаеща този терен е от 27.04.2017 г. за опасни дървета. След посещение на служители от община Русе ми беше казано, че повече от 50 процента от дърветата в този терен са много стари и почти изсъхнали и същите трябва да бъдат премахнати, но прецених че е добре да се отстранят само създаващите реална опасност, защото с изрязването на всички полуизсъхнали дървета ще се създаде напрежение сред жителите на селото. Многократно съм предлагала на всички кметове на Община Русе не само този имот, но и всички други, които са общинска собственост да се отдават под наем или да се продават, но това не е в моите правомощия, защото нито един имот на територията на село Тетово не ми е предоставен за управление с решение на общинския съвет, както изисква Закона за Общинската собственост, цитирала съм го, няма нужда да ви го чета. Представила съм всички копия на докладни и копие на проекта, както и декларация от водопроводчика на село Тетово.

**Чл.-кор. проф. Хр. Белоев:** Да, благодаря. Ивета? Да, Ивета Георгиева.

**Г-ца Ив. Георгиева:** Госпожо Атанасова, противоречите си с отговора. Първо, твърдите, че парка е използван като такъв приблизително до 1977 г., след това, че последните ви спомени за използването на басейна са от 1999 г. Аз съм родена 1989 г. и помня парка като беше в добро състояние. Така, че отговорът Ви въобще не ме удовлетворява.

**Чл.-кор. проф. Хр. Белоев:** Да, благодаря. (коментар от зала не се чува) Да.

**Г-жа Н. Атанасова:** Съжалявам, че госпожица Георгиева явно не е информирана. Този терен е разделен на 4 терена отделни. Аз говоря за паркът, който наистина никога не е имал алеи, никога не е имал осветление. И говоря отделно за басейнът, който в някакъв момент, както съм написала 99-та година, не знам по каква процедура се е използвал от … Не искам да цитирам, знам коя е фирмата, така че …

**Чл.-кор. проф. Хр. Белоев:** Благодаря Ви, на място може да се изясните в Тетово.

**Г-жа Н. Атанасова:** Аз мога ли да се обърна с една молба към вас, да отправя едно обръщение към г-н Пазарджиев, което касае питането на г-ца Георгиева. За да не бъда обвинена в неточност ще цитирам, нейното питане беше публикувано в медиите и в социалните мрежи. Господин Пазарджиев, цитирала съм, копирала съм го, неговото изказване е написал коментар – „Кметът на кметство Тетово Невяна Атанасова да отговаря на поставените въпроси, да не си измисля отпуски и да не се опитва да държи сметка на общински съветници, които искат тя да си върши работата“. Той е проверил личното ми досие, разбрал е, че моята отпуска е от 6 ноември, не видях никъде просто да се напише поне едно уточнение, че аз не бягам от отговорност, не съм си измисляла отпуска.

**Чл.-кор. проф. Хр. Белоев:** Значи, тия реплики тука малко недостойно. Ние сме проверили и поради това, че сте в отпуск, информирах на предходната сесия, че отговора ще бъде даден сега. Това, че има някакво закъснение в отговора, то е по други причини. Няма проблем. Питане от Кристиян Галев и Пламен Рашев. Кой ще го направи? Кристиян Галев.

**Г-н Кр. Галев:** Уважаеми г-н Кмет, уважаеми г-н Председател на общинския съвет, уважаеми колеги, моето питане е във връзка с квартал ДЗС-то. Половин година след питане на моят колега Пламен Рашев от май тази година и последвалия отговор от Вас проведохме нови срещи с жителите на квартал ДЗС, то е селищно образувание до момента и оттам възникват много проблеми. Освен старите проблеми, проблемни въпроси бяха поставени и нови. Какъв е статута на бившата баня и дали тя може да бъде преустроена в обществена сграда? Защото в момента тази, която изпълнява тази функция е доста компрометирана и може да е в основата на инциденти. Има ли отношение Общината към провеждащите се състезания /гонки/ с МПС-та на територията на полигона на ДЗС, превенция и охрана на тези дейности? Благодаря.

**Чл.-кор. проф. Хр. Белоев:** Господин Наков от името на кмета.

**Г-н Дим. Наков:** Благодаря, господин Председателю. Уважаеми г-н Галев, уважаеми г-н Рашев, по повод Ваше питане с регистрационен номер 06-01-177/06.12.2017 г. относно нерешени проблеми на жителите на селищно образование ДЗС, гр. Русе, Ви информирам за следното: по 1 въпрос №1 „Кога ще влезе за разглеждане в Общински съвет – Русе, предвид разпоредбите на чл. 129, ал. 1 от ЗУТ изработеният ПУП - ПУР, ИПУР, План за регулация, изменение на плана за регулация за селищно образование „ДЗС“? В резултат на питане от г-н Рашев е предоставен отговор на сесията през май месец за напредъка по съгласуването на изработеният ПУП на селищно образование „ДЗС“. Все още не е съгласувана схемата за „Водоснабдяване и канализация“. Предстои разглеждане на проекта от Общински експертен съвет по устройство на територията, обявяването му в Държавен вестник и внасянето му за одобряване на сесия на Общински съвет евентуално през 2018 г. По Въпрос №2 - Ще има ли осветление на ул. „Листопад“? Предвидени ли са средства в капиталовата програма на Общината за 2018 г.? За изграждане на ново улично осветление по ул. „Листопад“ в кв.ДЗС е направено предложение за включване на същото в капиталовата програма на Община Русе за 2018 г. Проектиране и бъдещо изграждане е възможно при осигуряване на необходимите финансов ресурс след окончателното приемане на капиталовата програма на община Русе. Трети въпрос - Какъв е статута на бившата баня /т.н. Червена сграда/?Тази сграда е в добро състояние и има възможност да се ползва за обществени дейности. Сега ползваната сграда за кметство, поща и пенсионерски клуб е в лошо състояние. Така, в отговора, който сме Ви предоставили в писмена форма, нямахме още информация, така че мога, нали, ако може да ми позволите да кажа вече конкретика за нея. Сградата, така наречена комбинирана сграда баня-фурна е със застроена площ 339 кв.м. с изграден избен етаж. Построена е през 1959 г., масивна със стоманобетонови елементи, това е въз основа на събраната информация и реалното състояние към 25.03.2014 г. Сградата попада в двор, в поземлен имот с площ 1937 метра квадратни и е с идентификатор 63427.11.84. Сградата като справка за нея е предложена с решение на Общински съвет – Русе през януари месец 2014 г. да бъде включена в годишния план за приватизация. Също така с решение през февруари месец 2014 година е открита процедура за приватизация, през април месец 2014 година е обявен търг с явно наддаване за имота с начална тръжна цена 75 500 лв. без ДДС, като стъпката на наддаване е била 2000 лв. и депозит за участие 5000 лв. Имало е само закупуване на оферта, една оферта и по-нататък не е имало интерес към нея. Това мога да кажа за нея. А по въпрос №4 - Има ли отношение Община Русе към провеждащите се състезания /гонки/ с МПС на територията на полигона в ДЗС?Мога да заявя, че под „полигона“ в ДЗС вероятно имате предвид поземлен имот с идентификатор 63427.318.159 по Кадастралната карта и кадастралните регистри на гр. Русе. Същият имот е държавна собственост, като предоставен за ползване на Русенски университет „Ангел Кънчев“. Благодаря ви.

**Чл.-кор. проф. Хр. Белоев:** Благодаря. Господин Рашев.

**Г-н Пл. Рашев:** Господин Наков, удовлетворени сме от отговора. Ще следим изпълним изпълнението на тези мероприятия, които предстоят. Искам само да подчертая, че сградата, която наистина в момента се ползва за кметство, за пенсионерски клуб, тоз клуб пък се ползва за изборната секция, която е там и пощенски клон, не е в добро състояние и не се ремонтира. Доколкото сме запознати от кметския наместник тя не е собственост на общината, но под подкривното пространство е опасно и в смисъл такъв може да стане така, че да падне някой шперплат или фазер, както там са се откачили и може да стане съответно проблем. Което значи или трябва да се ремонтира, или трябва в бъдеще нещо да се предприеме. Благодаря за вниманието.

**Чл.-кор. проф. Хр. Белоев:** Питане от Владо Владов. Заповядайте.

**Г-н Вл. Владов:** Уважаеми колеги, уважаеми г-н Стоилов, с решение №594, прието с протокол №24/20.07 тази година на Общински съвет, беше решено да бъде проведен публичен търг с явно наддаване за отдаване под наем за срок от 01.12.2017 г. до 07.01.2018 г. за организиран коледен базар, а именно за преместваеми обекти – 25 броя павилиони-коледни къщички за търговска дейност в зона „Б“, площад „Свобода“. Съгласно решението на общинския съвет, на посоченото място не би следвало има разполагани други търговски обекти. В началото на месец декември 2017 г. получихме сигнал от граждани, че непосредствено до единия от павилионите има разположено заведение за хранене, което е извадило скара непосредствено пред централния вход на Съдебната палата и предлага също така различни видове алкохолни и безалкохолни напитки. Заведението захранва електрическата си скара и другите ел. уреди с кабел свързан …

**Чл.-кор. проф. Хр. Белоев:** Моля за тишина в залата.

**Г-н Вл.Владов: …** с ел.мрежата на коледните павилиони. Моите въпроси към Вас следните: на какво правно основание е ситуирано заведението за хранене, след като не е било обект на решението на общинския съвет? Считате ли, че е подходящо пред централния вход на една от най-красивите сгради в гр.Русе – символ на държавността, за около 40 дни да бъде разполагана кебапчийница от която да се чува ориенталска музика? Въпрос №3 - Считате ли, че заведението за хранене отговаря на санитарно-хигиенните изисквания за продажба на храна? Ако имате съмнения, че не отговаря, сигнализирахте ли Областна дирекция по безопасност на храните, за да защитите живота и здравето на русенци, които закупуват храни приготвени в заведението, разположено с Ваше съгласие? Моля да ми отговорите, къде според Вас си измиват ръцете хората приготвящи храна в това заведение и къде използват тоалетна клиентите и персонала? Благодаря.

**Чл.-кор. проф. Хр. Белоев:** Благодаря. От името на кмета кой отговаря? Да, заповядайте, г-жа Миткова.

**Г-жа Н. Миткова:** Уважаеми г-н Председател, уважаеми госпожи и господа общински съветници, господин Владов, във връзка с Ваше Питане, регистрационен индекс 06-01-183 от 12.12.2017 г., Ви информирам следното: по точка 1 - в изпълнение на Решение №594, прието с Протокол №24/20.07.2017 г. на Общински съвет – Русе, във връзка със Заповед на кмета 07.11.2017 г. е проведен публичен търг с явно наддаване, по реда на Наредба №1 за общинската собственост на Общинския съвет, за отдаване под наем на 4 броя павилиони частна общинска собственост, повторен търг казвам – Коледни къщички за търговска дейност с номера: 3, 4, 7 и 8, разположени на пл. „Свобода“, Зона „Б“, гр. Русе, съобразно утвърдена от Главния архитект на Община Русе подробна схема и Разрешение за поставяне №74/22.06.2017 г., във връзка с организиране на временен Коледен базар. Назначената със Заповед №РД-01-2891 от 06.11.2017 г. на Кмета на Община Русе комисия, провела повторния търг с явно наддаване, е определила за спечелил участник за Коледни къщички №7 и №8 фирма „ОНТАЙМБГ“ ЕООД, представлявана от Пламен Трифонов Васински. На 27.11.2017 г. между Община Русе и фирмата са сключени договори за отдаване под наем на Коледни къщички за търговска дейност. Във връзка с постъпило в Община Русе Искане с регистрационен индекс ТУ-04-396 от 28 ноември от г-н Васински за извършване на търговска дейност на открито, е издадено Разрешение №227 от 29.11.2017 г. за ползване на място на открито върху терен – публична общинска собственост, за периода от 09 декември до 01 януари след заплатена такса за заетата площ, определена съгласно Наредба №16 на Общинския съвет. По точка 2 - „Считате ли, че е подходящо пред централния вход на една от най-красивите сгради в гр. Русе – символ на държавността, за около 40 дни да бъде разполагана кебапчийница, от която да се чува ориенталска музика?“ Ежегодното организиране на базари, във връзка с настъпване на Коледните и Новогодишните празници е обичана традиция в редица български градове като: София, Варна, Стара Загора, Добрич и големи европейски градове като Виена, Будапеща, Страсбург, Хамбург, Прага, Болоня. В Коледни къщички се извършва продажба на Коледни сувенири, детски играчки, пакетирани захарни изделия, натурален сок, натурален пчелен мед, пчелни продукти и други артикули. Организирани на централните улици и площади, пред кметства, Коледните базари събират и почитателите на скарата и греяното вино. В Букурещ на площада пред втората по големина административна сграда в света Двореца на Парламента, тази година е организиран традиционния Коледен базар за жителите и гостите на града. Значителна част от площта на базара е профилирана за приготвяне на продукти на скари на открито продажба на месни деликатеси, колбаси и греяно вино. Уважаеми господин Владов, воден от убеждението, че Русе е град с европейски облик, Ви уверявам, че Коледния базар е организиран от Общинска администрация по примера на големите европейски градове, при спазване на всички нормативни изисквания. Базарът се провежда при засилен интерес от страна на деца и възрастни и ведно с Коледната елха и Коледния кът от обемни фигури, разположени на пл. „Свобода“, както и всички изяви, включени в програмата на Коледно-Новогодишния фестивал. Точка 3 - Считате ли, че заведението за хранене отговаря на санитарно-хигиенните изисквания за продажба на храна? За регистрираните в Регистъра на обектите за производство на храни и за търговия с храни, във връзка с подадени документи за регистрация на обекта със заявление вх. №101-30175 от 20 ноември по описа на Областна дирекция по безопасност на храните е издаден Протокол от 12.12. за съответствие на обекта на изискванията на действащото законодателство, осигурени условия за временно предлагане на храни и напитки и разработена схема за управление безопасността на храните. По точка 4 - Моля да ми отговорите, къде според Вас си измиват ръцете хората, приготвящи храна в това заведение и къде използват тоалетна клиентите и персонала? С оглед осигуряване на санитарно-битови условия за лицата, извършващи търговска дейност на територията на Коледния базар, както и за жителите, и гостите на гр. Русе, до Съдебната палата са доставени и монтирани два броя мобилни тоалетни кабини за временно ползване, на основание Договор за услуга №3497, сключен на 01.06.2017 г. с „ЕКОТОЙ-СЕРВИЗ“ ООД. Благодаря.

**Чл.-кор. проф. Хр. Белоев:** Благодаря. Господин Владов?

**Г-н Вл. Владов:** И аз благодаря за отговора важно беше да разберем дали заведението все пак отговаря на хигиенните изисквания, щото има доста жалби от граждани, нали и това е подбудило питането. Затова благодаря. (коментар от зала не се чува) Ами, хората питаха нас, ние питаме Вас. Така са решили, така сме го направили. (коментар от зала не се чува)

**Чл.-кор. проф. Хр. Белоев:** Благодаря.

**Г-н Вл. Владов:** Не, няма проблем.

**Чл.-кор. проф. Хр. Белоев:** Господин Владов, благодаря. Питане от Нина Крушева.

**Г-жа Н. Крушева**: Уважаеми г-н Кмете, обръщам се … Моля за тишина. Обръщам се към Вас във връзка с постъпили множество сигнали на граждани , касаещи пешеходна пътека на кръстовището на бул. Съединение и кръговото на паметник Альоша. Въпросната пешеходна пътека е с блокиран достъп от страна на магазин „Конрад“, посредством изградена метална ограда , но от противоположната страна не е достатъчно ясно маркирано, че пешеходната пътека не трябва да се използва. След пресичане, пешеходците се озовават пред оградата и започва лавиране между преминаващите автомобили и това сериозно застрашава тяхната безопасност. След направен оглед на място констатирах , че целият пътен участък от автобусната спирка на Механотехникума до въпросната „заличена”пешеходна пътека може да бъде организиран по-рационално и безопасно. В тази връзка, моля да ми отговорите на следните въпроси: първо, какви действия са предприети за отстраняване на съществуващата опасност и в какъв срок ще бъдат изпълнени? И второ, имате ли план за реорганизация на пешеходния трафик в района на кръговото движение около спирката на Механотехникума?

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Уважаема госпожо Крушева,в Община Русе, с вх. №06-01-182/12.12.17 г. постъпи питане относно предприетите действия за обезопасяване на пешеходното пресичане в района на кръговото кръстовище при паметника Альоша. Във връзка с т.1 от питането - Какви действия са предприети за отстраняване на съществуващата опасност и в какъв срок ще бъдат изпълнени Ви уведомявам, както следва: въпросът с регламентирането на пешеходното пресичане в района на кръговото кръстовище при ул. „Доростол“ и бул. „Съединение“ е разглеждан два пъти на заседание на Общинската комисия по организация и безопасност на движението. Мотивите за това са високата интензивност на трафика от ул. „Доростол“, изключително лошата видимост при излизането на автомобилите от източното платно на бул. „Съединение“, поради паркирани всякакъв вид МПС-ва вляво на ул. „Доростол“ и същевременно интензивен пешеходен поток от и към болницата. Досегашната ситуация на въведената организация на движение, водачите на МПС-ва са в съответствие задължително да извършват нарушение или на чл.119, ал.1 от Закона за движение по пътищата или на чл.50а от същия. Първият изисква от водача да пропусне стъпилите на пешеходната пътека или преминаващи по нея пешеходци, а вторият забранява спирането в кръстовище. Тези причини са сериозна предпоставка за допускане на тежки ПТП, особено с пешеходци, поради което за облекчаване на автомобилния трафик и за безопасното пресичане на пешеходците комисията по организация и безопасност на движението взе решение:

1. Да се забрани паркирането в зоната на кръговото кръстовище вдясно чрез поставяне на пътни знаци В28 „Забранено е паркирането“ с доп. табела Т17 „Забраната се контролира с техническо средство“ от ул. „Доростол“ и от ул. „Алеи Възраждане“. Знаците да се дублират и по вътрешния кръг на кръстовището;
2. Да се положи хоризонтална пътна маркировка на пешеходна пътека тип „Зебра“срещу алеята за паметника Альоша от ул. „Доростол“ и се монтира стандартен тръбен парапет за насочване пресичането на пешеходците по регламентираната пътека.

При изпълнението й да се прекъсне ограждението на преминаващата от към велоалея;

1. Да се изтегли пътния знак Е20 „Такси“ след пешеходната пътека и се положи хоризонталната маркировка на такси-стоянката;
2. Да се монтира тръбен парапет на бул. „Съединение“ (ъгъла с ул. „Независимост“ и ул. „Воден“) за недопускане пресичане на пешеходци, поради интензивен автомобилен поток и опасност от допускане на ПТП.

След изпълнение на горепосочената сигнализация от ОП „Комунални дейности“ е извършен оглед и е констатирано, че е необходимо монтирането на тръбен парапет и в средната ивица на бул. „Съединение“ за недопускане на нарушения от страна на пешеходците и пресичането на булеварда по вече заличената пешеходна пътека. Тази констатация предстои да бъде разгледана на заседание на комисията на 22.12.2017 г. Изпълнението на взетото решение ще се извърши от ОП „Комунални дейности“ в рамките на от 3 до 5 дни след приемането му. По точка 2 - Имате ли план за реорганизация на пешеходния трафик в района на кръговото движение около спирката на Механотехникума? Отговорът е следния, местоположението на спирката Механотехникума утежнява значително ситуацията около кръговото кръстовище, както за автомобилното, така и за пешеходното движение. Именно затова бе предприето преместването на пешеходната пътека срещу алеята за паметника Альоша, а на ъгъла на ул. „Доростол“ и кръговото е монтиран висок тръбен парапет. По този начин е създадена възможност завиващите автомобили от ул. „Доростол“ надясно към болницата и идващите от бул. „Съединение“ да спрат извън кръстовището и дадат предимство на пресичащите пешеходци. Друга промяна в организацията на движението на този етап не се предвижда.

**Чл.-кор. проф. Хр. Белоев:** Благодаря.

**Г-жа Н. Крушева:** И аз благодаря за бързата реакция.

**Чл.-кор. проф. Хр. Белоев:** Благодаря. Питане от Иво Пазарджиев.

**Г-н Иво Пазарджиев:** Уважаеми господин Кмете,многократно получавам сигнали от граждани, във връзка с изоставени автомобили на територията на Община Русе. Видно е, че ръководената от Вас общинска администрация не полага усилия, за да се справи с този проблем или ако се полагат такива, те са безрезултатни. За мен като общински съветник и като гражданин е ясно, че специализираната комисия, съгласно чл.34 от Наредба №15 на ОбС – Русе работи единствено по сигнал. Налице е липса на регулярни действия за извършване на проверки на паркиралите в гр. Русе МПС и дали същите не представляват „излезли от употреба моторни превозни средства” по смисъла на Наредба №15 на ОбС – Русе. В другите населени места на територията на Община Русе контролът е още по-лош или такъв въобще липсва. От отговора Ви, във връзка с последния подаден мой сигнал със съответен входящ номер става ясно, че от дванадесет автомобила, за които съм Ви сигнализирал, седем представляват излезли от употреба МПС, поради фактът, че са изминали повече от две години от датата, когато е следвало да бъде извършен следващият им технически преглед. За съжаление, след като такъв голям брой от автомобилите, за които Ви сигнализирам се оказват излезли от употреба МПС, няма как да не се направи извода, че по улиците на град Русе и населените места на територията на Община Русе има още множество такива автомобили. Те обаче няма да бъдат премахнати, ако няма сигнал от гражданин. Благодаря, че в края на всеки отговор, който ми изпращате, във връзка с подадени от мен сигнали за изоставени автомобили, ме „ограмотявате”, какво представлява излязло от употреба МПС. В писмото Ви с Ваш изходящ номер, съответния сте пропуснали, обаче да отбележите, че излязло от употреба МПС представляват и изоставени регистрирани МПС-ва,по смисъла на § 1, т. 4, буква „в”, във връзка с § 1, т. 5 от Наредба №15 на ОбС – Русе, както и съгласно § 1, т. 1, буква „в”, във връзка с § 1, т. 2 от Наредба за излезлите от употреба на моторни превозни средства, приета с постановление на министерския съвет. Изоставено регистрирано МПС-во представлява такова, което се намира върху имот – държавна или общинска собственост, изоставено от собственика си и той не се яви пред компетентните органи в тримесечен срок от уведомяването му по надлежния ред. Тази разпоредба може да бъде приложена и по отношение на автомобили с чуждестранна регистрация, за които отказвате да предприемате действия. От отговора Ви на последния мой сигнал разбирам, че според Вас такъв тип автомобил може да остане в центъра на град Русе за вечни времена. Сега, има една снимка, искам колегите да я видят, малко по-нататък, следващата, още една, така, тоя автомобил е до училище „Отец Паисий“, ако продължавате в същия дух той ще стои там вечно, защото е с чуждестранна регистрация. Така, в писмо с Ваш съответен изходящ номер сте ме уведомили, че МПС „Деу“ без регистрационни табели, може да го покажете и него, абсолютно скандален автомобил, на ул. „Студентска“, в едно от най-натоварените места за паркиране в града, без регистрационни табели, намиращи се на ул. „Студентска“ е предадено за преместване, съгласно Закона за движение по пътищата. Към 12.12.2017 г. автомобилът не беше премахнат, не съм ходил днеска да проверявам. Моите въпроси към Вас, господин Кмете, са следните: прилагате ли разпоредбата на § 1, т. 4, буква „в”, във връзка с § 1, т. 5 от Наредба №15 на ОбС – Русе, както и съгласно § 1, т. 1, буква „в”, във връзка с § 1, т. 2 от Наредба за излезлите от употреба на моторни превозни средства, приета с постановление на министерския съвет, относно изоставените регистрирани МПС-ва? Колко автомобила на територията на Община Русе са премахнати през 2016 г. и 2017 г. по силата на посочените преди малко нормативни изисквания? За колко броя излезли от употреба МПС на територията на кметства в Община Русе, без гр. Русе са издадени предписания на собствениците им от комисията, в изпълнение на разпоредбата на чл.35, ал.1 от Наредба №15 през 2016 г. и 2017 г.? За колко броя излезли от употреба МПС-ва на територията на кметства в Община Русе, без гр. Русе е издадена заповед за принудителното им преместване и предаването им в център за разкомплектоване на МПС през 2016 г. и 2017 г., в изпълнение разпоредбата на чл.37, ал.1 от Наредба №15? Колко акта за установяване на административно нарушение са съставени на собственици на излезли от употреба МПС, в изпълнение на разпоредбата на чл.38 от Наредба №15 през 2016 и 2017 г.? Кога реално ще бъде премахнат ей тоя автомобил, автомобилът „Деу“ без регистрационни номера от ул. „Студентска“, за който твърдите, че е предаден за преместване? Моля да ми бъде предоставен списък на обходените улици през 2016 г. и 2017 г. от служители на Община Русе, във връзка с установяване на излезли от употреба МПС. Извинявам се само, че ще правя питания по тоя въпрос, докато наистина не започне да се предприемат реални действия.

**Чл.-кор. проф. Хр. Белоев:** Благодаря. Госпожа Кръстева.

**Г-жа Н. Кръстева:** Уважаеми г-н Пазарджиев, във връзка с поставените в писмо с вх.№ 94И-2246-3#1/14.11.17 г. въпроси следва да посочим следното: по въпрос №1 „Прилагате ли разпоредбата на §1, т. 4, буква „в“, във връзка с §1, т. 5 от Наредба №15 на ОбС – Русе, както и съгласно §1, т.1, буква „в“, във връзка с §1, т. 2 от наредбата за излезлите от употреба моторни превозни средства, приета с ПМС №11 от 15.01.2013 г., относно изоставените регистрирани МПС, Ви отговарям следното: съгласно §1, т. 4 от Наредба №15 на ОбС – Русе и §1, т.1 от Допълнителните разпоредби на Наредбата за излезлите от употреба моторни превозни средства, излязло от употреба МПС е: 1/ моторно превозно средство с прекратена регистрация, за което има изрично писмено уведомление от лицензиран застраховател, съгласно [чл. 18а, ал. 2, т. 1 от Наредба № I-45 от 2000 г](apis://NORM|85357|8|18а|/).; 2/ моторно превозно средство, на което не е заверен знакът за технически преглед съгласно [чл. 32, буква „д“ от Наредба № I-45 от 2000 г](apis://NORM|85357|8|32д|/). или съгласно [чл. 38 от Наредба № Н-32 от 2011 г](apis://NORM|83424|8|38|/). за повече от две години от определената му дата за следващ преглед за проверка на техническата му изправност, в случай че то се намира върху държавна или общинска собственост; 3/ изоставено регистрирано МПС. Дефиниция за изоставено регистрирано МПС е дадена в §1, т. 5 от допълнителните разпоредби на Наредба № 15 на ОбС- Русе и в §1, т. 2 от Допълнителните разпоредби на Наредбата за излезлите от употреба моторни превозни средства. Съгласно същата, изоставено регистрирано МПС по смисъла на [§ 6, т. 45 от допълнителните разпоредби на Закона за движение по пътищата](apis://NORM|4321|9|6|/) е „излязло от употреба моторно превозно средство, което се намира върху имот - държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.“ Анализът на тази разпоредба налага извода, че в тежест на общинската администрация е да докаже, че „изоставено регистрирано МПС“ е излязло от употреба по смисъла на закона. За да докажат това служителите следва да съберат данни, че моторното превозно средство е с прекратена регистрация и/или, че на същото не е заверен знакът за технически преглед за повече от две години от определената му дата за следващ преглед, както и че то се намира на имот общинска или държавна собственост. В заключение по въпроса, Ви уведомявам, че гореописаните разпоредби се прилагат. По въпрос №2 „Колко автомобили на територията на Община Русе са били премахнати през 2016 г. и 2017 г. по смисъла на §1, т. 4, буква „в“, във връзка с §1, т. 5 от Наредба №15 на ОбС – Русе, както и съгласно §1, т.1, буква „в“, във връзка с §1, т. 2 от наредбата за излезли от употреба моторни превозни средства, приета с ПМС №11 от 15.01.2013 г.?“, Ви отговарям селдното - премахнатите излезли от употреба моторни превозни средства през 2016 г. са 132 на брой, като за 2017 г. са премахнати още 43 броя, като предстоят проверки за установяване на доброволно преместване на описани излезлите от употреба моторни превозни средства, съгласно направени предписания и издадени заповеди. По въпрос №3 „За колко броя излезли от употреба моторни превозни средства на територията на кметствата в Община Русе, без гр. Русе са издадени предписания на собствениците им от комисията в изпълнение на разпоредбата на чл. 35, ал. 1 от наредба №15 на ОбС – Русе?“ и въпрос №4 „За колко броя излезли от употреба моторни превозни средства на територията на кметствата в Община Русе, без гр. Русе е издадена заповед за принудителното им преместване и предаването им в център за разкомплектоване на МПС през 2016 и 2017 г.?“, Ви отговарям следното - кметовете на населените места на територията на Община Русе, към настоящият момент не са сигнализирали за проблеми с излезли от употреба моторни превозни средства, което да породи свикването на комисия, издаване на предписания и последващи етапи от процедурата. По въпрос №5 „Колко акта за установяване на административно нарушение са съставени на собственици на излезли от употреба моторни превозни средства, в изпълнение на разпоредбата на чл. 38 от Наредба №15 на ОбС – Русе през 2016 и 2017 г.?“, Ви отговарям следното - актове за установяване на административни нарушения не са съставяни, поради факта, че същите не са задължителен елемент от процедурата и съставянето им, би било предпоставка за допълнително забавяне на същата процедура. По въпрос №6 „Кога реално ще бъде премахнат автомобилът „Деу“ без регистрационни номера по ул. „Студентска“, за който твърдите, че е предаден за преместване?", Ви отговарям следното - за конкретното МПС е предприета принудителна административна мярка по реда на чл. 171, т.5, буква „в‘ от Закона за движението по пътищата. Предвид факта, че МПС-ва без номера се преместват на паркинг с ограничено пространство, същото затруднява незабавното изпълнение на всички подадени МПС-ва. По въпрос №7 „Моля да ми бъде предоставен списък на обходените улици през 2016 г. и 2017 г. от служители на Община Русе, във връзка с установяване на излезли от употреба моторни превозни средства.“, Ви отговарям същото **- о**бщинска администрация не поддържа статистика на обходени улици за проверки на излезли от употреба моторни превозни средства. Извършват се по 4 планувани проверки ежемесечно от служители на отдел „Екология“, които са за установяване на излезли от употреба моторни превозни средства, проверки за изпълнение на предписания и издадени заповеди и проверки по подадени сигнали. При извършваните проверки за установяване на излезли от употреба моторни превозни средства се локализират потенциални такива. За същите се изискват справки от Областен Отдел „Автомобилна администрация“ за получаване на актуалната информация за последен технически преглед на автомобилите и информация за собствениците. След получаване на отговор от Автомобилна администрация и обработка на информацията, се свиква комисия за поставяне на стикери с предписания, като в комисията има представител на отдел „Екология“ при Община Русе, СЗ „КООРС“ и сектор пътна полиция при ОД на МВР – Русе. На собствениците, на чиито МПС са залепени стикери с предписания, се изпращат уведомителни писма за задълженията, които имат и сроковете, в които трябва да ги изпълнят. В случай, че собствениците се окажат починали се изисква справка за наследниците, към които следва да бъдат насочени отговорностите по премахването на излезли от употреба моторни превозни средства. Следващият етап е извършването на проверка за изпълнението на предписанията, като в случаите, в които собствениците не са предприели мерки по доброволно премахване на излезли от употреба моторни превозни средства или привеждането им в изправно техническо състояние, се пристъпва до издаване на заповед за принудителното им премахване. Връчването на заповедта се извършва по поща, с куриер, лично на адрес и по електронна поща, когато има информация за такава. Невъзможността за връчване на заповедите на собствениците забавя изключително процедурата. При хипотеза, в която заповедта е връчена, и след изтичане на определения срок за предприемане на мерки от страна на собствениците, се извършва последваща проверка за изпълнението. При неизпълнение се издава покана за изпълнение на заповедта с нови срокове за реакция, след изтичането, на които, отново се прави проверка за изпълнението. В случаите, когато и на този етап не са предприети мерки, се пристъпва към принудително премахване от фирмата сключила договор с Община Русе за разкомплектоване на излезли от употреба моторни превозни средства. Извън официалния отговор, г-н Пазарджиев, който току-що Ви изчетох, искам да Ви обърна внимание, че такъв е Закона за управление на отпадъците, респективно приетата от Общински съвет – Русе наредба за излезлите, по Закона за управление на отпадъците. Виждате какви са сроковете, аз смело заставам зад всеки един мой служител, който освен вменените му ангажименти: отговаряне на преписки, на жалби, сигнали и т.н. е в тая комисия, обхожда улици и стриктно спазват всяка една процедура. Вие сте юрист и знаете, че ако бъде вдигнато едно МПС-во като не е спазена съответната процедура, подлежим на административни санкции от друг орган.

**Чл.-кор. проф. Хр. Белоев:** Благодаря. Иво Пазарджиев.

**Г-н Иво Пазарджиев:** Благодаря на г-жа Кръстева за отговора. Както много пъти сме си казвали, с нея сме съмишленици за решаване на този проблем. На мен ми се иска, обаче да се решава по-бързо. Сега, когато си на нейно място може би не е толкова лесно, но … Госпожо Кръстева, не съм съгласен с формулировката Ви по отношение на изоставено, регистрирано МПС. Значи, излязло от употреба МПС, има 3 варианта за него. Първото е, нали да има, да е с прекратена регистрация, поради писмено уведомление от лицензиран застраховател. Второто е, да е подлежало на технически преглед, нали преди повече от 2 години. И третото е изоставено регистрирано МПС. От отговорът Ви, разбирам че според Вас изоставено регистрирано МПС означава кумулативно да отговаря на другите две предпоставки, което не е така според мен. (коментар от зала не се чува) добре, ще го коментираме, после, ако трябва пак. Така, по отношение …, малко съм разочарован от отговора на 6 въпрос „ Кога реално ще бъде премахнат този автомобил Деу“, наистина убеден съм, че нямате място, където да го сложите, обаче въпросния автомобил стои там от много години и наистина възмущава гражданите. Моля ви положете усилия, наистина да му намерите някакво място на тоя автомобил, да бъде премахнат в най-кратки срокове. От отговорът Ви на 7-ми въпрос, ами става ясно за мене, че наистина, улиците на град Русе не се обхождат регулярно. И аз имам предвид като казвам да се обхождат регулярно, нямам предвид от тая специализирана комисия, а може би да се помисли наистина за някакво планиране на действия от други служители на общината, които да ги обхождат регулярно улиците и те да дават сигнали на комисията. Не комисията да обикаля, тя е с по-голям състав и не може да им вменим такива задължения. По отношение на кметствата в Община Русе, ами става ясно, че там въобще явно не се работи по този въпрос, а искам да ви уверя, че в селата и в град Мартен има множество такива автомобили, които наистина би следвало да бъдат премахнати. Обръщам внимание, наистина би следвало да се обърне внимание на кметовете на кметства да започнат да работят и те по този въпрос. Не може улиците на прекрасните им иначе населени места да се превръщат в бунища за стари автомобили. И ако не бъдат предприети такива действия от тях ще последват, както виждате питания и към кметове на кметства, нямаме проблем да правим. Завършвам като казвам, че имате наистина пълна подкрепа от страна на нашата група. Това са по-непопулярни действия, които трябва да предприемате, неприятни за гражданите, които може би си печелите по някакъв начин и със сигурност не симпатиите им. Ето тука от трибуната го казвам да е ясно, че не само общинска администрация ще бъде виновна за това, нашата група също настоява това да се случва. И Ви видях, че по време на една от комисиите казвате, че притеснява Ви зимата, да се премахват автомобили, ставаше въпрос по Наредба 16. Да, човек може и да сбърка, когато се работи може и да се сбърка, но ако не се работи няма как да се сбърка. Така, че дори и да сбъркате, то ще бъде в посока на това да се действа. Завършвам като казвам, че Закона за управление на отпадъците препраща към наредбата за излезлите от употреба МПС-ва на Министерския съвет, дайте да направим така, че максимално да се възползваме от нея.

**Чл.-кор. проф. Хр. Белоев:** Благодаря.

**29 Точка**

**Питане на Мариян Димитров вх. № 865/06.12.2017 г.**

**Чл.-кор. проф. Хр. Белоев:** Питане от Мариян Димитров.

**Г-н М. Димитров:** Уважаеми г-н Председател, уважаеми общински съветници, кмета Пламен Стоилов, вероятно излезе отпуска, защото пак напусна залата, а аз отправям към него пето поредно питане, относно ремонтите на плочките и водосъбирателните канализационни елементи на изключително скъпия централен площад „Свобода“ в Русе. Близо 11 милиона европейски и общински пари струваше ремонта на централния площад „Свобода“ в Русе, при който преди 6 години бяха сменени старите, но здрави плочки на площада. При всяка рязка промяна на времето: сняг, студ или горещини, плочките от китайски гранит и мрамор се разлепят, някои от тях се напукват или счупват. Всяка година се правят най-малко по 2 ремонта на площада: пролетен и есенен. Не прави изключение и 2017-та, като всички ремонти вече са за сметка на русенските данъкоплатци. На 22.06.2017, 19.09.2017, 19.10.2017 и 23.11.2017 г. направих нови питания, относно размера на дължимата и на изплатената сума от Община Русе за извършените ремонти на площад „Свобода“ от началото на 2017-та. Не получих желания отговор, защото уж към тях моменти не били извършвани плащания за ремонта на площада и не била изчислена и осчетоводена дължимата сума за труд и материали при тези ремонт. От 5 месеца не се извършват никакви ремонтни дейности на пл. „Свобода“ и по този повод искам да задам отново същите въпроси, с надеждата, че най-после ще получа желания отговор. Първо, какъв е размера на дължимата и на изплатената сума от Община Русе за извършените ремонти на декоративните настилки на пл. „Свобода“ от началото на 2017-та досега, за труд и вложени материали? Второ, какъв е размера на дължимата и на изплатената сума от Община Русе за извършените подмени на водосъбирателните канализационни елементи на пл. „Свобода“ от началото на 2017-та досега, за труд и вложени материали? Нов, много важен въпрос, обърнете внимание, какви отчетни документи за извършените до този момент на площада за създадени и какво пречи те да бъдат остойностени? Четвърто, кога ще бъдат подменени счупените стъкла и отремонтирани несветещите вградени в настилката осветителни тела и каква е прогнозната сума за труда и необходими материали за тези ремонти? Господин Кмете, каква е причината вече 6 месеца да не може да отговорите на поставените от мен въпроси? Учените от Русенският университет са констатирали, че съществува много интересен социален феномен в Русе, гражданите преминаващи през пл. „Свобода“ не се гледат в очите като се разминават, защото гледат в краката си, за да не ги опръска някой клатеща се плочка. А, Вие, господин Кмете, който половин година не можете нито да отремонтирате централния площад, нито да дадете отчет за изхарчените за ремонта пари на данъкоплатците, можете ли да гледате русенци в очите им? Бих предоставил това проучване на вас, общинските съветници, но се налага да запозная с него първо Русенската районна прокуратура. Мерси.

**Чл.-кор. проф. Хр. Белоев:** Благодаря. Господин Наков.

**Г-н Дим. Наков:** Благодаря Ви, господин Председателю. Във връзка с поставените въпроси Ви уведомявам следното: По въпрос № 1 - Какъв е размера на дължимата и на изплатената сума от Община Русе за извършените ремонти на декоративните настилки на площад „Свобода“, от началото на 2017 г. до сега – за труд и вложени материали? Отговор - към настоящият момент, ремонтните дейности по декоративните настилки на площад „Свобода” не са приключили. Дължимите суми ще бъдат определени след фактическото завършване на обекта въз основа на остойностените количества на действително изпълнените строително ремонтни работи. До сега не са извършвани плащания за ремонта на декоративните настилки на площад „Свобода”. Въпрос № 2 - Какъв е размера на дължимата и на изплатената сума от Община Русе за извършените подмени на водосъбирателните канализационни елементи на площад „Свобода“, от началото на 2017 г. до сега – за труд и вложени материали? Отговор - Водосъбирателните канализационни елементи на площад „Свобода“ са част от ремонтните дейности по декоративните настилки на площада. Тоест виж отговора на въпрос №1). Въпрос № 3 - Какви отчетни документи за извършените до този момент ремонти на площада са създадени и какво пречи те да бъдат остойностени. Отговор - Към настоящия момент са налични количествени сметки на действително извършените СМР. Същите са в процес на остойностяване. Въпрос № 4 - Кога ще бъдат подменени счупените стъкла и отремонтирани несветещите вградени в настилката осветителни тела? Отговор - Към настоящият момент се търси подходящо техническо решение за подмяна на предпазните капаци или на целите осветителни тела. Въпрос № 5 - Каква е прогнозната сума за труд и необходими материали за този ремонт? Отговор - Прогнозна сума за труд и материали не е възможно да се направи без техническото решение.

**Чл.-кор. проф. Хр. Белоев:** Благодаря. Така, поради изчерпване на дневния ред закривам сесията. Пожелавам на всички весели празници.

***Забележка***: Протоколите с резултатите от поименното гласуване по точки 3, 4, 5, 6, 7, 8, 9, 10, 11, 14 и 21 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**